url: =Chapter id: 11725\niti hi bhikṣavo daśamāseṣu nigateṣu bodhisattvasya janmakālasamaye pratyupasthite rājñaḥ śuddhodanasya gṛhodyāne dvātriṃśatpūrvanimittāni prādurabhūvan / (1.1) Par.?\nkatamāni dvātriṃśat sarvapuṣpāṇi suṅgībhūtāni na puṣpanti sma / (1.2) Par.?\npuṣkariṇīṣu cotpalapadmakumudapuṇḍarīkāṇyabhyudgatāni kuḍmalībhūtāni na puṣpanti sma / (1.3) Par.?\ntadā ca puṣpaphalavṛkṣā dharaṇītalādabhyudgamya kṣārakajātā na phalanti sma / (1.4) Par.?\naṣṭau ca ratnavṛkṣāḥ prādurabhūvan / (1.5) Par.?\nviṃśati ca ratnanidhānaśatasahasrāṇyutplutya vyavasthitāni dṛśyante sma / (1.6) Par.?\nantaḥpure ca ratnāṅkurāḥ prādurabhūvan / (1.7) Par.?\nsugandhitailaparivāsitāśca gandhodakaśītoṣṇāḥ prasravanti sma / (1.8) Par.?\nhimavatparvatapārśvācca siṃhapotakā āgatyāgatyābhinadantaḥ kapilāhvayapuravaraṃ pradakṣiṇīkṛtya dvāramūleṣvavatiṣṭhante sma na kaṃcitsattvaṃ viheṭhayanti sma / (1.9) Par.?\npañcaśatāni pāṇḍarāṇāṃ hastiśāvakānāmāgatya rājñaḥ śuddhodanasyāgrakaraiścaraṇāvabhilikhanti sma / (1.10) Par.?\nmekhalībaddhakāśca devadārakā rājñaḥ śuddhodanasyāntaḥpure utsaṅgenotsaṅgamanuparivartamānāḥ saṃdṛśyante sma / (1.11) Par.?\ngaganatalagatārdhakāyā nāgakanyā nānāpūjopakaraṇaparigṛhītā adhyālambamānāḥ saṃdṛśyante sma / (1.12) Par.?\ndaśa ca nāgakanyāsahasrāṇi mayūrāṅgahastakaparigṛhītā gaganatale 'vasthitāḥ saṃdṛśyante sma / (1.13) Par.?\ndaśa ca pūrṇakumbhasahasrāṇi kapilavastu mahānagaraṃ pradakṣiṇīkurvanti saṃdṛśyante sma / (1.14) Par.?\ndaśa ca devakanyāsahasrāṇi gandhodakabhṛṅgāraparigṛhītā mūrdhni dhārayantyo 'vasthitāḥ saṃdṛśyante sma / (1.15) Par.?\ndaśa ca devakanyāsahasrāṇi chatradhvajapatākāparigṛhītā avasthitāḥ saṃdṛśyante sma / (1.16) Par.?\nbahūni cāpsaraḥśatasahasrāṇi śaṅkhabherīmṛdaṅgapaṇavaiḥ ghaṇṭāvasaktaiḥ pratīkṣamāṇānyavasthitāni saṃdṛśyante sma / (1.17) Par.?\nsarve vāyavaścāvasthitā na vānti sma / (1.18) Par.?\nsarvanadī ca prasravaṇāni ca na vahanti sma / (1.19) Par.?\ncandrasūryavimānāni nakṣatrajyotirgaṇāśca na vahanti sma / (1.20) Par.?\npuṣyaṃ ca nakṣatrayuktamabhūt / (1.21) Par.?\nratnajālaparisphuṭaṃ ca rājñaḥ śuddhodanasya gṛhaṃ saṃsthitamabhūt / (1.22) Par.?\nvaiśvānaraśca na jvalati sma / (1.23) Par.?\nkūṭāgāraprāsādatoraṇadvārakataleṣu ca maṇiratnānyabhipralambamānāni ca saṃdṛśyante sma / (1.24) Par.?\ndūṣyagañjāśca viviratnagañjāśca prāvṛtāḥ saṃdṛśyante sma / (1.25) Par.?\nkākolūkagṛdhravṛkaśṛgālaśabdāścāntarhitā abhūvan / (1.26) Par.?\nsujātajātaśabdāśca śrūyante sma / (1.27) Par.?\nsarvajanapadakarmāntāśca samucchinnā abhūvan / (1.28) Par.?\nutkūlanikūlāśca pṛthivīpradeśāḥ samāḥ samavasthitāḥ sarvavīthīcatvaraśṛṅgāṭakarathyāntarāpaṇamukhāni ca pāṇitalamṛṣṭānīva puṣpābhikīrṇāni virocante sma / (1.29) Par.?\nsarvāśca gurviṇyaḥ samyaksukhena prasūyante sma / (1.30) Par.?\nsarvaśālavanadevatāśca patreṣvardhakāyānabhinirmāya namyamānāḥ sthitāḥ saṃdṛśyante sma / (1.31) Par.?\nimāni dvātriṃśatpūrvanimittāni prādurabhūvan // (1.32) Par.?\natha khalu māyādevī bodhisattvasya janmakālasamayaṃ jñātvā bodhisattvasyaiva tejo'nubhāvena rātryāṃ prathame yāme rājānaṃ śuddhodanamupasaṃkramya gāthābhirabhyabhāṣata // (2.1) Par.?\ndeva śṛṇu hi mahyaṃ bhāṣato yaṃ mataṃ me aciraciracireṇā jāta udyānabuddhiḥ / (3.1) Par.?\nyadi ca tava na roṣo naiva doṣo na mohaḥ kṣipramahu vrajeyā krīḍaudyānabhūmim // (3.2) Par.?\ntvamiha tapasi khinno dharmacittaprayukto ahu ca cirapraviṣṭā śuddhasattvaṃ dharentī / (4.1) Par.?\ndrumavara pratibuddhāḥ phullitā śālavṛkṣāḥ yukta bhaviya devā gantumudyānabhūmim // (4.2) Par.?\nṛtupravara vasanto yoṣitāṃ maṇḍanīyo bhramaravaravighuṣṭāḥ kokilabarhigītāḥ / (5.1) Par.?\nśuciruciravicitrā bhrāmyate puṣpareṇuḥ sādhu dadahi ājñāṃ gacchamo mā vilambaḥ // (5.2) Par.?\nvacanamimu śruṇitvā deviye pārthivendraḥ tuṣṭo muditacittaḥ pāriṣadyānavocat / (6.1) Par.?\nhayagajarathaṃ paṅktyā vāhanā yojayadhvaṃ pravaraguṇasamṛddhāṃ lumbinīṃ maṇḍayadhvam // (6.2) Par.?\nnīlagirinikāśāṃ meghavarṇānubaddhāṃ viṃśati ca sahasrān yojayadhvaṃ gajānām / (7.1) Par.?\nmaṇikanakavicitrāṃ hemajālopagūḍhāṃ ghaṇṭarucirapārśvān ṣaḍviṣāṇāṃ gajendrān // (7.2) Par.?\nhimarajatanikāśāṃ muñjakeśāṃ sukeśāṃ viṃśati ca sahasrān yojayadhvaṃ hayānām / (8.1) Par.?\nkanakaracitapārśvā kiṅkiṇījālalambā pavanajavitavegā vāhanā pārthivasya // (8.2) Par.?\nnaragaṇa raṇaśauṇḍān śūra saṃgrāmakāmān asidhanuśaraśaktipāśakhaḍgāgrahastān / (9.1) Par.?\nviṃśati ca sahasrān yojayadhvaṃ suśīghraṃ māya saparivārāṃ rakṣathā apramattā // (9.2) Par.?\nmaṇikanakaniṣiktāṃ lumbinīṃ kārayadhvaṃ vividhavasanaratnaiḥ sarvavṛkṣāṃ pravethā / (10.1) Par.?\nvividhakusumacitraṃ nandanaṃ vā surāṇāṃ vadatha ca mama śīghraṃ sarvametaṃ vidhāya // (10.2) Par.?\nvacanamimu niśamyā pāriṣadyaiḥ kṣaṇena vāhana kṛta sajjā lumbinī maṇḍitā sā / (11.1) Par.?\npāriṣadya āha // (11.2) Par.?\njaya jaya hi narendrā āyu pālehi dīrghaṃ sarva kṛtu yathoktaṃ kāru deva pratīkṣa // (12.1) Par.?\nso ca naravarendro hṛṣṭacitto bhavitvā gṛhavaramanuviṣṭo iṣṭikānevamāha / (13.1) Par.?\nyasya ahu manāpo yā ca me prītikāmā sā mi kuruta ājñāṃ maṇḍayitvātmabhāvam // (13.2) Par.?\nvarasurabhisugandhāṃ bhāvaraṅgāṃ vicitrāṃ vasana mṛdumanojñāṃ prāvṛṇothā udagrāḥ / (14.1) Par.?\nurasi vigalitānāṃ muktahārā bhavethā ābharaṇavibhūṣāṃ darśayethādya sarvāḥ // (14.2) Par.?\ntuṇapaṇavamṛdaṅgāṃ vīṇaveṇūmukuṇḍāṃ tūryaśatasahasrān yojayadhvaṃ manojñāṃ / (15.1) Par.?\nbhūya kuruta harṣaṃ devakanyāna yūyaṃ śrutva madhuraghoṣaṃ devatāpi spṛheyuḥ // (15.2) Par.?\nekarathavaresmiṃ tiṣṭhatāṃ māyadevī mā ca puruṣa istrī anya tatrāruheyā / (16.1) Par.?\nnāri vividhavarmā taṃ rathaṃ vāhayantāṃ mā ca pratikūlaṃ mā manāpaṃ śruṇeṣyā // (16.2) Par.?\nhayagajarathapattīṃ sainyaśrīmadvicitrāṃ dvāri sthita nṛpasyā śrūyate uccaghoṣāḥ / (17.1) Par.?\nkṣubhitajalanidhirvā śrūyate eva śabdo * * * * // (17.2) Par.?\nmāya yada gṛhāto nirgatā dvāramūlaṃ ghaṇṭa śatasahasrā tāḍitā maṅgalārtham // (18.1) Par.?\nso ca ratha vicitro maṇḍitaḥ pārthivena api ca marusahasrairdivyasiṃhāsanebhiḥ / (19.1) Par.?\ncaturi ratanavṛkṣā patrapuṣpopapetā abhinaditamanojñāṃ haṃsakrauñcān mayūrān // (19.2) Par.?\nchatradhvajapatākāścocchritā vaijayantyaḥ kiṅkiṇivarajālaiśchāditaṃ divyavastraiḥ / (20.1) Par.?\nmaruvadhu gaganesmiṃ taṃ rathaṃ prekṣayante divyamadhuraghoṣaṃ śrāvayantyaḥ stuvanti // (20.2) Par.?\nupaviśati yadā sā māya siṃhāsanāgre pracalita trisahasrā medinī ṣaḍvikāram / (21.1) Par.?\npuṣpa maru kṣipiṃsū ambarāṃ bhrāmayiṃsū adya jagati śreṣṭho jāyate lumbinīye // (21.2) Par.?\ncaturi jagatipālāstaṃ rathaṃ vāhayante tridaśapatirapīndro mārgaśuddhiṃ karoti / (22.1) Par.?\nbrahma puratu gacchī durjanāṃ vārayanto amaraśatasahasrāḥ prāñjalīkā namante // (22.2) Par.?\nnṛpati muditacitto vīkṣate tāṃ viyūhāṃ tasya bhavati evaṃ vyakta yaṃ devadevo / (23.1) Par.?\nyasya caturi pālā brahma sendrāśca devāḥ kuruta vipulapūjāṃ vyakta yaṃ śuddhabhāvī // (23.2) Par.?\nnāsti tribhavi sattvo yaḥ sahetpūjametāṃ deva atha ca nāgāḥ śakra brahmā ca pālāḥ / (24.1) Par.?\nmūrdha tada phaleyā jīvitaṃ cāsya naśyet ayu puna atidevaḥ sarvapūjāṃ sahāti // (24.2) Par.?\natha khalu bhikṣavo māyādevī caturaśītyā hayarathasahasraiḥ sarvālaṃkāravibhūṣitaiḥ parivṛtā caturaśītyā gajarathasahasraiḥ sarvālaṃkāravibhūṣitaiḥ caturaśītyā ca pattisahasraiḥ śūrairvīrairvarāṅgarūpibhiḥ susaṃnaddhadṛḍhavarmakavacitairanuparigṛhītā ṣaṣṭyā ca śākyakanyāsahasraiḥ puraskṛtā catvāriṃśatā ca sahasrai rājñaḥ śuddhodanasya jñātikulaprasūtaiḥ śākyaiḥ vṛddhadaharamadhyamaiḥ saṃrakṣitā ṣaṣṭyā ca sahasrai rājñaḥ śuddhodanasyāntaḥpureṇa gītavādyasamyaktūryatāḍāvacarasaṃgītisaṃpravāditena parivṛtā caturaśītyā ca devakanyāsahasraiḥ parivṛtā caturaśītyā ca nāgakanyāsahasraiḥ caturaśītyā ca gandharvakanyāsahasraiḥ caturaśītyā ca kinnarakanyāsahasraiḥ caturaśītyā cāsurakanyāsahasraiḥ nānāvyūhālaṃkārālaṃkṛtābhiḥ nānāgītavādyavarṇabhāṣiṇībhir anugamyamānā niryāti sma / (25.1) Par.?\nsarvaṃ ca lumbinīvanaṃ gandhodakasiktaṃ divyapuṣpābhikīrṇīkṛtamabhūt / (25.2) Par.?\nsarvavṛkṣāśca tasmin vanavare akālapatrapuṣpaphalāni dadanti sma / (25.3) Par.?\ndevaiśca tathā tadvanaṃ samalaṃkṛtamabhūt tadyathāpi nāma miśrakāvanaṃ devānāṃ samalaṃkṛtam // (25.4) Par.?\natha khalu māyādevī lumbinīvanamanupraviśya tasmādrathavarādavatīrya naramarukanyāparivṛtā vṛkṣeṇa vṛkṣaṃ paryaṭantī vanādvanaṃ caṅkramyamāṇā drumād drumaṃ nirīkṣamāṇā anupūrveṇa yenāsau plakṣo mahādrumaratnavarapravaraḥ suvibhaktaśākhaḥ samapatramañjarīdharo divyamānuṣyanānāpuṣpasaṃpuṣpito varapravarasurabhigandhinānāgandhinānāraṅgavastrābhipralambito vividhamaṇivicitraprabhojjvalitaḥ sarvaratnamūladaṇḍaśākhāpatrasamalaṃkṛtaḥ suvibhaktavistīrṇaśākhaḥ karatalanibhe bhūmibhāge suvibhaktavistīrṇanīlatṛṇamayūragrīvāsaṃnibhe kācilindikasukhasaṃsparśe dharaṇītale saṃsthitaḥ pūrvajinajanetryābhinivāsitaḥ devasaṃgītyanugītaḥ śubhavimalaviśuddhaḥ śuddhāvāsadevaśatasahasraiḥ praśāntacittair abhinatajaṭāmakuṭāvalambitāvanatamūrdhabhir abhinandyamānastaṃ plakṣavṛkṣamupajagāma // (26.1) Par.?\natha sa plakṣavṛkṣo bodhisattvasya tejo'nubhāvenāvanamya praṇamati sma / (27.1) Par.?\natha māyādevī gaganatalagateva vidyut dṛṣṭiṃ dakṣiṇaṃ bāhuṃ prasārya plakṣaśākhāṃ gṛhītvā salīlaṃ gaganatalaṃ prekṣamāṇā vijṛmbhamānā sthitābhūt / (27.2) Par.?\natha tasmin samaye ṣaṣṭyapsaraḥśatasahasrāṇi kāmāvacaradevebhya upasaṃkramya māyādevyā upasthāne paricaryāṃ kurvanti sma // (27.3) Par.?\nevaṃrūpeṇa khalu puna ṛddhiprātihāryeṇa samanvāgato bodhisattvo mātuḥ kukṣigato 'sthāt / (28.1) Par.?\nsa paripūrṇānāṃ daśānāṃ māsānāmatyayena māturdakṣiṇapārśvānniṣkramati sma smṛtaḥ samprajānannanupalipto garbhamalairyathā nānyaḥ kaściducyate 'nyeṣāṃ garbhamala iti // (28.2) Par.?\ntasmin khalu punarbhikṣavaḥ samaye śakro devānāmindro brahmā ca sahāpatiḥ purataḥ sthitāvabhūtām yau bodhisattvaṃ paramagauravajātau divyakāśikavastrāntaritaṃ sarvāṅgapratyaṅgaiḥ smṛtau saṃprajñau pratigṛhṇāte sma // (29.1) Par.?\nyasmiṃśca kūṭāgāre bodhisattvo mātuḥ kukṣigato 'sthāt taṃ brahmā sahāpatirbrahmakāyikāśca devaputrā abhyutkṣipya brahmalokaṃ caityārthaṃ pūjārthaṃ copanāmayāmāsuḥ / (30.1) Par.?\naparigṛhītaḥ khalu punarbodhisattvaḥ kenacinmanuṣyabhūtena atha tarhi bodhisattvaṃ devatāḥ prathamataraṃ pratigṛhṇanti sma // (30.2) Par.?\natha bodhisattvo jātamātraḥ pṛthivyāmavatarati sma / (31.1) Par.?\nsamanantarāvatīrṇasya ca bodhisattvasya mahāsattvasya mahāpṛthivīṃ bhittvā mahāpadmaṃ prādurabhūt / (31.2) Par.?\nnandopanandau ca nāgarājānau gaganatale 'rdhakāyau sthitvā śītoṣṇe dve vāridhāre 'bhinirbhittvā bodhisattvaṃ snāpayataḥ sma / (31.3) Par.?\nśakrabrahmalokapālāḥ pūrvaṃgamāścānye ca bahavo devaputrāḥ śatasahasrā ye bodhisattvaṃ jātamātraṃ nānāgandhodakamuktakusumaiḥ snāpayantyabhyavakiranti sma / (31.4) Par.?\nantarikṣe ca dve cāmare ratnacchatraṃ ca prādurbhūtam / (31.5) Par.?\nsa tasmin mahāpadme sthitvā caturdiśamavalokayati sma / (31.6) Par.?\ncaturdiśamavalokya siṃhāvalokitaṃ mahāpuruṣāvalokitaṃ vyavalokayati sma // (31.7) Par.?\ntasmin khalu punaḥ samaye bodhisattvaḥ pūrvakuśalamūlavipākajenāpratihatena divyacakṣuprādurbhūtena divyena cakṣuṣā sarvāvantaṃ trisāhasraṃ mahāsāhasraṃ lokadhātuṃ sanagaranigamajanapadarāṣṭrarājadhānīṃ sadevamānuṣaṃ paśyati sma / (32.1) Par.?\nsarvasattvānāṃ ca cittacaritaṃ ca prajānāti sma / (32.2) Par.?\njñātvā ca vyavalokayati sma asti tvasau kaścitsattvo yo mayā sadṛśaḥ śīlena vā samādhinā vā prajñayā vā kuśalamūlacaryayā vā / (32.3) Par.?\nyadā ca bodhisattvaḥ trisāhasramahāsāhasralokadhātau na kaṃcitsattvamātmatulyaṃ paśyati sma atha tasminsamaye bodhisattvaḥ siṃha iva vigatabhayabhairavo 'saṃtrastaḥ astambhī sucintitaṃ smṛtvā cintayitvā sarvasattvānāṃ cittacaritāni jñātvā aparigṛhīto bodhisattvaḥ pūrvāṃ diśamabhimukhaḥ sapta padāni prakrāntaḥ pūrvaṃgamo bhaviṣyāmi sarveṣāṃ kuśalamūlānāṃ dharmāṇām / (32.4) Par.?\ntasya prakramata uparyantarīkṣe 'parigṛhītaṃ divyaśvetavipulachatraṃ cāmaraśubhe gacchantamanugacchanti sma yatra yatra ca bodhisattvaḥ padamutkṣipati sma tatra tatra padmāni prādurbhavanti sma / (32.5) Par.?\ndakṣiṇāṃ diśamabhimukhaḥ sapta padāni prakrāntaḥ dakṣiṇīyo bhaviṣyāmi devamanuṣyāṇām / (32.6) Par.?\npaścimāṃ diśamabhimukhaḥ sapta padāni prakrāntaḥ / (32.7) Par.?\nsaptame sthitvā siṃha ivāhlādanātmikāṃ vācaṃ bhāṣate sma ahaṃ loke jyeṣṭho 'haṃ loke śreṣṭhaḥ / (32.8) Par.?\niyaṃ me paścimā jātiḥ / (32.9) Par.?\nkariṣyāmi jātijarāmaraṇaduḥkhasyāntam / (32.10) Par.?\nuttarāṃ diśamabhimukhaḥ sapta padāni prakrāntaḥ anuttaro bhaviṣyāmi sarvasattvānām / (32.11) Par.?\nadhastāddiśamabhimukhaḥ sapta padāni prakrāntaḥ nihaniṣyāmi māraṃ ca mārasenāṃ ca / (32.12) Par.?\nsarvanairayikāṇāṃ ca nirayāgnipratighātāya saha dharmameghavṛṣṭiṃ varṣiṣyāmi yena te sukhasamarpitā bhaviṣyanti / (32.13) Par.?\nupariṣṭāddiśamabhimukhaḥ sapta padāni prakrānta ūrdhvaṃ cāvalokayati sma ullokanīyo bhaviṣyāmi sarvasattvānām / (32.14) Par.?\nsamanantarabhāṣitā ceyaṃ bodhisattvena vāk / (32.15) Par.?\n⇒ samanantarabhāṣitā ceyaṃ bhagavatā vāk / (SDhPS, 2, 76, 1) \natha tasmin samaye ayaṃ trisāhasramahāsāhasralokadhātuḥ svareṇābhivijñāpto 'bhūt / (32.16) Par.?\niyaṃ bodhisattvasya karmavipākajā abhijñādharmatā // (32.17) Par.?\nyadā bodhisattvaścaramabhavika upajāyate yadā cānuttarāṃ samyaksaṃbodhimabhisaṃbudhyate tadā asyemānyevaṃrūpāṇi ṛddhiprātihāryāṇi bhavanti tasmin khalu punarbhikṣavaḥ samaye saṃhṛṣitaromakūpajātāḥ sarvasattvā abhūvan / (33.1) Par.?\nmahataśca pṛthivīcālasya loke prādurbhāvo 'bhūt bhairavasya romaharṣaṇasya / (33.2) Par.?\naghaṭṭitāni ca divyamānuṣyakāni tūryāṇi saṃpravāditāni / (33.3) Par.?\nsarvartukālikāśca vṛkṣāstasmin samaye trisāhasramahāsāhasralokadhātau saṃkusumitāḥ phalitāśca / (33.4) Par.?\nviśuddhācca gaganatalānmeghaśabdaḥ śrūyate sma / (33.5) Par.?\napagatameghācca gaganācchanaiḥ sūkṣmasūkṣmo devaḥ pravarṣati sma / (33.6) Par.?\nnānāvarṣadivyakusumavastrābharaṇagandhacūrṇavyāmiśrāḥ paramasukhasaṃsparśāśca saumyāḥ sugandhavātāḥ pravāyanti sma / (33.7) Par.?\nvyapagatatamorajodhūmanīhārāśca sarvadiśaḥ suprasannā virājante sma / (33.8) Par.?\nupariṣṭāccāntarikṣādadṛśyā gambhīrā mahābrahmaghoṣāḥ saṃśrūyante sma / (33.9) Par.?\nsarvacandrasūryaśakrabrahmalokapālaprabhāścābhibhūtā abhūvan / (33.10) Par.?\nparamasukhasaṃsparśayā ca sarvasattvakāyacittasukhasaṃjananyā lokottarayā anekaśatasahasravarṇaprabhayā sarvatrisāhasramahāsāhasralokadhātuḥ parisphuṭo 'bhūt / (33.11) Par.?\nsamantarajātasya khalu punarbodhisattvasyaikāntasukhasamarpitāḥ sarvasattvā babhūvuḥ / (33.12) Par.?\nsarvarāgadveṣamohadarpārativiṣād abhayalobherṣyāmātsaryavigatāḥ sarvākuśalakriyāprativiratā vyādhitānāṃ sattvānāṃ vyādhaya upaśāntāḥ / (33.13) Par.?\nkṣutpipāsitānāṃ sattvānāṃ kṣutpipāsā prasrabdhābhūt / (33.14) Par.?\nmadyamadamattānāṃ ca sattvānāṃ madāpagamaḥ saṃvṛttaḥ / (33.15) Par.?\nunmattaiśca smṛtiḥ pratilabdhā / (33.16) Par.?\ncakṣurvikalaiśca sattvaiścakṣuḥ pratilabdhaṃ śrotravikalaiśca sattvaiḥ śrotram / (33.17) Par.?\naṅgapratyaṅgavikalendriyāścāvikalendriyāḥ saṃvṛttāḥ / (33.18) Par.?\ndaridraiśca dhanāni pratilabdhāni / (33.19) Par.?\nbandhanabaddhāśca bandhanebhyo vimuktāḥ / (33.20) Par.?\nāvīcim ādiṃ kṛtvā sarvanairayikāṇāṃ sattvānāṃ sarvakāraṇād duḥkhaṃ tasminsamaye prasrabdham / (33.21) Par.?\ntiryagyonikānām anyonyabhakṣaṇādi duḥkham yamalokikānāṃ sattvānāṃ kṣutpipāsādiduḥkhaṃ vyupaśāntamabhūt // (33.22) Par.?\nyadā ca bodhisattvo jātamātraḥ sapta padāni prakrānto 'bhūd asaṃkhyeyākalpakoṭinayutaśatasahasraiḥ sucaritacaraṇair mahāvīryamahāsthāmadharmatāpratilambhena tasmin samaye daśadiglokadhātusthitā buddhā bhagavantastaṃ pṛthvīpradeśaṃ vajramayam adhitiṣṭhanti sma / (34.1) Par.?\nyena mahāpṛthivī tasmin pradeśe nāvatīryata tāvanmahābalavegasamanvāgato hi bhikṣavo jātamātro bodhisattvaḥ sapta padāni prakrānto 'bhūt / (34.2) Par.?\nsarvalokāntarikāśca tasmin samaye mahatāvabhāsena sphuṭā abhūvan / (34.3) Par.?\nmahāṃśca tasmin samaye gītaśabdo 'bhūnnṛtyaśabdaḥ / (34.4) Par.?\naprameyāśca tasmin samaye puṣpacūrṇagandhamālyaratnābharaṇavastrameghā abhipravarṣanti sma / (34.5) Par.?\nparamasukhasamarpitāśca sarvasattvā abhūvan / (34.6) Par.?\nsaṃkṣepādacintyā sā kriyābhūd yadā bodhisattvo loke prādurabhūt sarvalokābhyudgataḥ // (34.7) Par.?\natha khalvāyuṣmānānandaḥ utthāyāsanād ekāṃsamuttarāsaṅgaṃ kṛtvā dakṣiṇajānumaṇḍalaṃ pṛthivyāṃ pratiṣṭhāpya yena bhagavāṃstenāñjaliṃ praṇamya bhagavantametadavocat sarvasattvānāṃ bhagavaṃstathāgata āścaryabhūto 'bhūd bodhisattvabhūta evādbhutadharmasamanvāgataśca / (35.1) Par.?\nkaḥ punarvāda evaṃ hyanuttarāṃ samyaksaṃbodhimabhisaṃbuddhaḥ / (35.2) Par.?\neṣo 'haṃ bhagavaṃścatuṣpañcakṛtvo 'pi daśakṛtvo 'pi yāvatpañcāśatkṛtvo 'pi śatakṛtvo 'pi yāvadanekaśatasahasraśo 'pyahaṃ bhagavan buddhaṃ bhagavantaṃ śaraṇaṃ gacchāmi // (35.3) Par.?\nevamukte bhagavānāyuṣmantamānandametadavocat bhaviṣyanti khalu punarānanda anāgate 'dhvani kecidbhikṣavo 'bhāvitakāyā abhāvitacittā abhāvitaśīlā abhāvitaprajñā bālā apaṇḍitā ābhimānikā uddhatā unnatā asaṃvṛtā vikṣiptacittāḥ kāṅkṣāparīttā vicikitsābahulā aśraddhāḥ śramaṇamalāḥ śramaṇapratirūpakāḥ / (36.1) Par.?\nte na śraddhāsyanti imāmevaṃrūpāṃ bodhisattvasya garbhāvakrāntipariśuddhim / (36.2) Par.?\nte 'nyonyamekānte saṃnipātyaivaṃ vakṣyanti paśyata bho yūyam etad apūjyamānaṃ bodhisattvasya kila mātuḥ kukṣigatasyoccāraprasrāvamaṇḍoparimiśrasya īdṛśī vibhūtirāsīt / (36.3) Par.?\nsa ca kila abhiniṣkrāman māturdakṣiṇāyāḥ kukṣer anupalipto garbhamalenābhūditi / (36.4) Par.?\nkathametadyojyate na punaste mohapuruṣā evaṃ jñāsyanti na sukṛtakarmaṇāṃ sattvānāmuccāraprasrāvamaṇḍe kāyaḥ sambhavatīti / (36.5) Par.?\nbhadrikā khalvapi tathārūpāṇāṃ sattvānāṃ garbhāvakrāntirbhavati / (36.6) Par.?\ngarbhāvasthitaśca sattvānukampayā hi bodhisattvo manuṣyaloke upapadyate na devabhūta eva dharmacakraṃ pravartayati / (36.7) Par.?\ntatkasmāt mā khalvānanda sattvāḥ kausīdyamāpatsyante / (36.8) Par.?\ndevabhūtaḥ sa bhagavān tathāgato 'rhan samyaksaṃbuddho vayaṃ tu manuṣyamātrāḥ / (36.9) Par.?\nna vayaṃ samarthāstatsthānaṃ paripūrayitumiti kausīdyamāpadyeran / (36.10) Par.?\nna khalu punasteṣāṃ mohapuruṣāṇāṃ dharmastainyakānāmevaṃ bhaviṣyati acintyo hi sa sattvo nāsāvasmābhiḥ prāmāṇikaḥ kartavya iti / (36.11) Par.?\napi tu khalvānanda buddharddhiprātihāryamapi te tasmin kāle nāvakalpayiṣyanti kimaṅga punarbodhisattvabhūtasya tathāgatasya bodhisattvaprātihāryāṇi / (36.12) Par.?\npaśya ānanda kiyantaṃ te mohapuruṣā bahvapuṇyābhisaṃskāramabhisaṃskariṣyanti ye buddhadharmān pratikṣepsyanti lābhasatkāraślokābhibhūtā uccāralagnā lābhasatkārābhibhūtā itarajātīyāḥ // (36.13) Par.?\nānanda āha mā maivaṃrūpā bhagavan anāgate 'dhvani bhikṣavo bhaviṣyanti ya imāmevaṃ bhadrikāṃ sūtrāntāṃ pratikṣepsyanti pratipakṣaṃ pakṣanti ca // (37.1) Par.?\nbhagavānāha evaṃrūpāśca te ānanda sūtrāntāṃ pratikṣepsyanti prativakṣyanti cānekaprakārān cānyān pāpakānabhisaṃskārānabhisaṃskariṣyanti / (38.1) Par.?\nanarthikāśca te śrāmaṇyena bhaviṣyanti // (38.2) Par.?\nānanda āha kā punarbhagavan teṣāṃ tathārūpāṇāmasatpuruṣāṇāṃ gatirbhaviṣyati ko 'bhisaṃparāyaḥ / (39.1) Par.?\nbhagavānāha yā gatir buddhabodhim antardhāyāpyatītānāgatapratyutpannāṃśca buddhān bhagavato 'tyākhyāya tāṃ te gatiṃ gamiṣyanti // (39.2) Par.?\natha khalvāyuṣmānānandaḥ saṃharṣitaromakūpajāto namo buddhāya ityuktvā bhagavantametadavocan mūrcchā me bhagavan kāyasyābhūdimaṃ teṣāmasatpuruṣāṇāṃ samudācāraṃ śrutvā // (40.1) Par.?\nbhagavānāha na teṣāmānanda samācāro bhaviṣyati / (41.1) Par.?\nviṣamasamudācārāḥ khalu punaste sattvā bhaviṣyanti / (41.2) Par.?\nte tena viṣamena samudācāreṇāvīcau mahānarake prapatiṣyanti / (41.3) Par.?\ntatkasya hetor ye kecidānanda bhikṣavo vā bhikṣuṇyo vā upāsako vā upāsikā vā imānevaṃrūpān sūtrāntān śrutvā nādhimokṣyanti na śraddhāsyanti na prativetsyanti te cyutāḥ samānā avīcau mahānarake prapatiṣyanti / (41.4) Par.?\nmā ānanda tathāgatāprāmāṇikaṃ akārṣuḥ / (41.5) Par.?\ntatkasmāddhetor aprameyo hyānanda tathāgato gambhīro vipulo duravagāhaḥ / (41.6) Par.?\nyeṣāṃ keṣāṃcidānanda imānevaṃrūpān sūtrāntāñchrutvopapatsyate prītiprāmodyaṃ prasādalābhāstaiḥ sattvaiḥ sulabdhāḥ / (41.7) Par.?\namoghaṃ ca teṣāṃ jīvitam amoghaṃ ca teṣāṃ mānuṣyaṃ sucaritacaraṇāśca te ādattaṃ ca taiḥ sāraṃ muktāśca te tribhyo 'pāyebhyaḥ bhaviṣyanti ca te putrāstathāgatasya pariprāptaṃ ca taiḥ sarvakāryam amoghaśca teṣāṃ śraddhāpratilambhaḥ suvibhaktaṃ ca tai rāṣṭrapiṇḍaṃ prasannāśca te 'grasattvaiḥ saṃchinnāstairmārapāśāḥ nistīrṇaśca taiḥ saṃsārāṭavīkāntāraḥ samuddhṛtaśca taiḥ śokaśalyo 'nuprāptaṃ ca taiḥ prāmodyavastu sugṛhītāni ca taiḥ śaraṇagamanāni dakṣiṇīyāśca te pūjārhāḥ durlabhaprādurbhāvāśca te loke dakṣiṇīyāśca te dhārayitavyāḥ / (41.8) Par.?\ntatkasya hetos tathā hi te sarvaloke imamevaṃ sarvalokavipratyanīkaṃ tathāgatadharmaṃ śraddadhanti / (41.9) Par.?\nna te ānanda sattvā avarakeṇa kuśalamūlena samanvāgatā bhavanti / (41.10) Par.?\nte cānanda sattvā mamaikajātipratibaddhāni mitrāṇi bhaviṣyanti / (41.11) Par.?\ntatkasmāddhetoḥ kaścidānanda śravaṇādeva priyo bhavati manāpaśca na tu darśanena / (41.12) Par.?\nkaścidānanda darśanenāpi priyo bhavati manāpaśca na tu khalu punaḥ śravaṇena / (41.13) Par.?\nkaścidānanda darśanenāpi śravaṇenāpi priyo bhavati manāpaśca / (41.14) Par.?\nteṣāṃ keṣāṃcidānanda ahaṃ darśanena vā śravaṇena vā priyo manāpo bhaveyaṃ niṣṭhāṃ tvaṃ tatra gacchethāḥ na tāni mamaikajātipratibaddhāni mitrāṇi / (41.15) Par.?\ndṛṣṭāste tathāgatena mocayitavyāste tathāgatena te samaguṇapratyaṃśās te tathāgataguṇapratyaṃśās te tathāgatena kartavyā upāsakāḥ te tathāgataṃ śaraṇaṃ gatā upāttāste tathāgatena / (41.16) Par.?\nmamāntikāt khalvapyānanda pūrvaṃ bodhisattvacaryāmeva tāvaccarato ye kecidbhayārditāḥ sattvā āgatya abhayaṃ pratiyācante sma tebhyo 'haṃ sattvebhyo 'bhayaṃ dattavān kimaṅga punaretarhyanuttarāṃ samyaksaṃbodhimabhisaṃbuddhaḥ / (41.17) Par.?\nśraddhāyāmānanda yogaḥ karaṇīyaḥ / (41.18) Par.?\n⇒ śraddhāyāmānanda yogaḥ karaṇīyaḥ / (LalVis, 7, 41, 38) \nidaṃ tathāgato vijñāpayati / (41.19) Par.?\nyadānanda tathāgatena yuṣmākaṃ karaṇīyaṃ kṛtaṃ tattathāgatena śodhito mānaśalyaḥ / (41.20) Par.?\nśravaṇenāpyānanda mitrasya nanu yojanaśatāntaramapi gacchanti gatvā ca sukhitā bhavanti adṛṣṭapūrvaṃ mitraṃ dṛṣṭvā / (41.21) Par.?\nkaḥ punarvādo ye māṃ niśritya kuśalamūlānyavaropayanti / (41.22) Par.?\njñāsyantyānanda tathāgatā arhantaḥ samyaksaṃbuddhāḥ pūrvaṃ mitrāṇyete sattvāstathāgatānām asmākamapyete mitrāṇi bhavantīti / (41.23) Par.?\ntatkasmāt khalu punarānanda mitraṃ mitrasya priyaṃ ca manāpaṃ ca bhavati tasyāpi tadapi priyameva bhavati mitrasya yatpriyaṃ mitram tadapi priyameva bhavati manāpaṃ ca / (41.24) Par.?\ntasmāttarhyānanda ārocayāmi ca prativedayāmi ca / (41.25) Par.?\nśraddhāmātrakamutpādayatha / (41.26) Par.?\nanuparindiṣyāmo vayamanāgatānāṃ tathāgatānāmarhatāṃ samyaksaṃbuddhānāmantike te 'smākamapi mitrāṇīti viditvā yathābhiprāyaṃ paripūrayiṣyanti / (41.27) Par.?\ntadyathāpi nāma ānanda kasyacideva puruṣasyaikaputrako bhavet suvayāḥ pradakṣiṇagrāhī / (41.28) Par.?\nsa ca puruṣo bahumitro bhavet / (41.29) Par.?\nsa tasmin pitari kālagate na hi vihanyeta pitṛmitrasuparigṛhītaḥ / (41.30) Par.?\nevameva ānanda ye kecinmama śraddhāsyanti tānahamupādadāmi / (41.31) Par.?\nmitrāṇīva mama tāni / (41.32) Par.?\nte mama śaraṇaṃ gatāḥ / (41.33) Par.?\nbahumitraśca tathāgataḥ / (41.34) Par.?\ntāni ca tathāgatasya mitrāṇi bhūtavādīni na mṛṣāvādīni / (41.35) Par.?\nanuparindāmyahaṃ bhūtavādinām / (41.36) Par.?\nyāni tathāgatasya mitrāṇyanāgatāstathāgatā arhantaḥ samyaksaṃbuddhāḥ / (41.37) Par.?\nśraddhāyāmānanda yogaḥ karaṇīyaḥ / (41.38) Par.?\n⇒ śraddhāyāmānanda yogaḥ karaṇīyaḥ / (LalVis, 7, 41, 18) \natrāhaṃ yuṣmān vijñāpayāmīti // (41.39) Par.?\niti hi jāte bodhisattve gaganatalagatānyapsaraḥkoṭinayutaśatasahasrāṇi divyaiḥ puṣpadhūpagandhamālyavilepanavastrābharaṇair māyādevīmabhyavakiranti sma / (42.1) Par.?\ntatredamucyate // (42.2) Par.?\nśubhavimalaviśuddhahemaprabhā candrasūryaprabhā ṣaṣṭi daśasahasra devāpsarā mañjughoṣasvarāḥ / (43.1) Par.?\ntasmi kṣaṇi upetya tāṃ lumbinīṃ māyadevyabruvan mā khu jani viṣādu tuṣṭā bhavopasthāyikāṣte vayam // (43.2) Par.?\nbhaṇahi kiṃ karaṇīyu kiṃ kurmahe kena kāryaṃ ca te vayaṃ tava susamarthopasthāyikā premabhāvasthitāḥ / (44.1) Par.?\napi ca bhava udagra harṣānvitā mā ca khedaṃ janehi jarāmaraṇavighāti vaidyottamaṃ adya devī janeṣī laghum // (44.2) Par.?\nyatha druma pariphulla saṃpuṣpitā śālavṛkṣā ime yatha ca marusahasra pārśve sthitā bhrāmayanto bhujān / (45.1) Par.?\nyatha ca cali sasāgarā medinī ṣaḍvikārā iyaṃ divi divi ca vighuṣṭa lokottaraṃ tvaṃ janeṣī sutam // (45.2) Par.?\nyatha ca prabha viśuddha vibhrājate svarṇavarṇa śubhā tūryaśata manojñā cāghaṭṭitā ghuṣyayante 'mbare / (46.1) Par.?\nyatha ca śatasahasra śuddhā śubhā vītarāgāḥ surā namiṣu muditacittā adyo jane sarvaloke hitam // (46.2) Par.?\nśakramapi ca brahmapālāpi cānyā ca yā devatā tuṣṭamuditacittā pārśve sthitā nāmayanto bhujām / (47.1) Par.?\nso ca puruṣasiṃha śuddhavrato bhittva kukṣinirdhāvito kanakagirinikāśa śuddhavrato niṣkramī nāyakaḥ // (47.2) Par.?\nśakramapi ca brahma tau pāṇibhiḥ saṃpratīcchā muniṃ kṣetra śatasahasra saṃkampitā ābha muktā śubhā / (48.1) Par.?\napi ca triṣu apāyi sattvā sukhī nāsti duḥkhaṃ puna amaraśatasahasra puṣpāṃ kṣipī bhrāmayantyambarān // (48.2) Par.?\nvīryabalaupeta vajrātmikā medinī saṃsthitā 'bhuttadā padmu ruciracitru abhyudgato yatra cakrāṅgacitrebhiḥ padbhyāṃ sthito 'pi nāyakaḥ / (49.1) Par.?\nsapta pada kramitva brahmasvaro muñci ghoṣottamaṃ jaramaraṇavighāti vaidyottamo bheṣyi sattvottamaḥ // (49.2) Par.?\ngaganatala sthihitva brahmottamo śakradevottamaḥ śuciruciraprasannagandhodakairvisnapī nāyakam / (50.1) Par.?\napi ca uragarājā śītoṣṇa dve vāridhāre śubhe vyamuñcatāntarīkṣe sthitāḥ amara śatasahasra gandhodakairvisnapī nāyakam // (50.2) Par.?\nlokapālāśca saṃbhrānta saṃdhārayantī karaiḥ śobhanaiḥ / (51.1) Par.?\ntrisahasrā iyaṃ bhūmiḥ kampate sacarācarā // (51.2) Par.?\nprabhā ca rucirā muktā apāyāśca viśodhitāḥ / (52.1) Par.?\nkleśaduḥkhāśca te śāntā jāte lokavināyake // (52.2) Par.?\nkṣipanti marutaḥ puṣpaṃ jāte 'sminnaranāyake / (53.1) Par.?\nkrama sapta padāṃ vīraḥ kramate balavīryavān // (53.2) Par.?\npādau nikṣipate yatra bhūmau padmavarāḥ śubhāḥ / (54.1) Par.?\nabhyudgacchaṃstato mahyāṃ sarvaratnavibhūṣitāḥ // (54.2) Par.?\nyadā sapta padāṃ gatvā brahmasvaramudāhari / (55.1) Par.?\njarāmaraṇavighāti bhiṣagvara ivodgataḥ // (55.2) Par.?\nvyavalokayitvā ca viśārado diśaḥ tato girāṃ muñcati arthayuktām / (56.1) Par.?\njyeṣṭho 'haṃ sarvalokasya śraṣṭho loke vināyakaḥ iyaṃ ca jātirmama paścimā iti // (56.2) Par.?\nhāsyaṃ ca muktaṃ naranāyakena salokapālairmarubhiśca sendraiḥ / (57.1) Par.?\nprasannacittairvaragandhavāribhiḥ saṃskārito lokahitārthakārī // (57.2) Par.?\napi coragendraiḥ sahitaiḥ samagraiḥ gandhogradhārāvisaraiḥ snapiṃsu / (58.1) Par.?\nanye 'pi devā nayutā sthitāḥ 'ntarīkṣe snapiṃsu gandhāgrajine svayaṃbhum // (58.2) Par.?\nśvetaṃ ca vipulaṃ chatraṃ cāmarāṃśca śubhāmbarān / (59.1) Par.?\nantarīkṣe gatā devāḥ snāpayanti nararṣabham // (59.2) Par.?\npañcakulikaśatāni prasūyante sma / (60.1) Par.?\npuruṣa tvaritu gatva śuddhodanamabravīt harṣito vṛddhi vipula jātu devā suto bhūṣito lakṣaṇaiḥ / (60.2) Par.?\nmahakularatanasya vṛddhibhūtā vyakto asau cakravartīśvaraḥ na ca bhavi pratiśatru jambudhvaje ekachatro bhavet // (60.3) Par.?\ndvitiyu puruṣu gatva rājñi śuddhodane śleṣayitvā krame vṛddhi vipula deva jātā nṛpe śākiyānāṃ kule / (61.1) Par.?\npañcaviṃśatisahasra jātāḥ sutāḥ śākiyānāṃ gṛhe sarvi balaupeta nagnāḥ samā duṣpradharṣā paraiḥ // (61.2) Par.?\naparu puruṣa āha devā śruṇā nandaśabdaṃ mamā chandakapramukhāni ceṭīsutā jāta aṣṭau śatā / (62.1) Par.?\napi ca daśasahasra jātā hayāḥ kaṇṭhakasya sakhā turagavarapradhāna hemaprabhā mañjukeśā varāḥ // (62.2) Par.?\nviṃśati ca sahasra paryantakāḥ koṭṭarājāstathā nṛpati kramatalebhi cānvākramī sādhu devā jayā / (63.1) Par.?\nājñā khalu dadāhi gacchāma kiṃ vā karomo nṛpā tvamiha vaśitu prāptu bhṛtyā vayaṃ bhaṭṭa devā jayā // (63.2) Par.?\nviṃśati ca sahasra nāgottamā hemajālojjvalā tvaritamupagamiṃsu rājño gṛhaṃ garjamānā nabhe / (64.1) Par.?\nkṛṣṇaśabala vatsa gopāmukhā jāta ṣaṣṭiśatā iyamapi suti devadevottame vṛddhi rājño gṛhe // (64.2) Par.?\napi ca nṛpati gaccha prekṣa svayaṃ sarvameva prabho puṇyateja prabho naramarutasahasra ye harṣitā dṛṣṭva jāte guṇāṃ / (65.1) Par.?\nbodhivara aśoka saṃprasthitāḥ kṣipra bhomā jināḥ // (65.2) Par.?\niti // (66.1) Par.?\niti hi bhikṣavo jāte bodhisattve tatkṣaṇaṃ dānanisargaḥ punaruttari pravartate sma / (67.1) Par.?\npañca ca kulikāśatāni prasūyante sma daśa ca kanyāsahasrāṇi yaśovatīpramukhāni / (67.2) Par.?\naṣṭau dāsīśatāni aṣṭau dāsaśatāni chandakapramukhāni / (67.3) Par.?\ndaśa vaḍavāsahasrāṇi daśa kiśorasahasrāṇi kaṇṭhakapramukhāni / (67.4) Par.?\npañca kareṇusahasrāṇi pañca piṅgasahasrāṇi prasūyante sma / (67.5) Par.?\ntāni sarvāṇi rājñā śuddhodanena pustavaropitāni kumārasya krīḍārthaṃ dattānyabhūvan // (67.6) Par.?\ncaturṇāṃ ca dvīpakoṭīśatasahasrāṇāṃ madhye pṛthivīpradeśe aśvatthayaṣṭiḥ prādurabhūdantardvīpe ca candanavanaṃ prādurbabhūva bodhisattvasya paribhogārthaṃ bodhisattvasyaivānubhāvena / (68.1) Par.?\npañca codyānaśatāni samantānnagarasya prādurbabhūvurbodhisattvasya paribhogāya / (68.2) Par.?\npañca ca nidhānasahasrāṇi dharaṇītalādutplutya mukhaṃ darśayanti sma / (68.3) Par.?\niti hi ye kecidrājñaḥ śuddhodanasyārthābhipretā abhūvan te sarve samṛddhābhipretā abhūvan saṃsiddhāḥ // (68.4) Par.?\ntato rājñaḥ śuddhodanasyaitadabhūt kimahaṃ kumārasya nāmadheyaṃ kariṣyāmīti / (69.1) Par.?\ntato 'syaitadabhūd asya hi jātamātreṇa mama sarvārthāḥ saṃsiddhāḥ / (69.2) Par.?\nyannvahamasya sarvārthasiddha iti nāma kuryām / (69.3) Par.?\ntato rājā bodhisattvaṃ mahatā satkāreṇa satkṛtya sarvārthasiddho 'yaṃ kumāro nāmnā bhavatu iti nāmāsyākārṣīt // (69.4) Par.?\niti hi bhikṣavo jāte bodhisattve mātuḥ kukṣipārśvamakṣatamanupahatamabhavadyathā pūrvaṃ tathā paścāt / (70.1) Par.?\ntritaviṣyandāmbukūpāḥ prādurabhūvan api ca sugandhatailapuṣkariṇyaḥ / (70.2) Par.?\npañcāpsaraḥsahasrāṇi divyagandhaparivāsitatailaparigṛhītāni bodhisattvamātaramupasaṃkramya sujātajāte tāmaklāntakāyatāṃ ca paripṛcchanti sma / (70.3) Par.?\npañcāpsaraḥsahasrāṇi divyānulepanaparigṛhītāni bodhisattvamātaramupasaṃkramya sujātajāte tāmaklāntakāyatāṃ ca paripṛcchanti sma / (70.4) Par.?\n⇒ pañcāpsaraḥsahasrāṇi divyānulepanaparigṛhītāni bodhisattvamātaramupasaṃkramya sujātajāte tāmaklāntakāyatāṃ ca paripṛcchanti sma / (LalVis, 7, 70, 6) \npañcāpsaraḥsahasrāṇi divyagandhodakaparipūrṇaghaṭāparigṛhītāni bodhisattvamātaramupasaṃkramya sujātajāte tāmaklāntakāyatāṃ ca paripṛcchanti sma / (70.5) Par.?\npañcāpsaraḥsahasrāṇi divyānulepanaparigṛhītāni bodhisattvamātaramupasaṃkramya sujātajāte tāmaklāntakāyatāṃ ca paripṛcchanti sma / (70.6) Par.?\n⇒ pañcāpsaraḥsahasrāṇi divyānulepanaparigṛhītāni bodhisattvamātaramupasaṃkramya sujātajāte tāmaklāntakāyatāṃ ca paripṛcchanti sma / (LalVis, 7, 70, 4) \npañcāpsaraḥsahasrāṇi divyadārakācīvaraparigṛhītāni bodhisatvamātaramupasaṃkramya sujātajāte tāmaklāntakāyatāṃ ca paripṛcchanti sma / (70.7) Par.?\npañcāpsaraḥsahasrāṇi divyadārakābharaṇaparigṛhītāni bodhisattvamātaramupasaṃkramya sujātajāte tāmaklāntakāyatāṃ ca paripṛcchanti sma / (70.8) Par.?\npañcāpsaraḥsahasrāṇi divyatūryasaṃgītisaṃprabhaṇitena bodhisattvamātaramupasaṃkramya sujātajāte tāmaklāntakāyatāṃ ca paripṛcchanti sma / (70.9) Par.?\nyāvantaśceha jambudvīpe bāhyāḥ pañcābhijñā ṛṣayaste sarve gaganatalenāgatya rājñaḥ śuddhodanasya purataḥ sthitvā jayavṛddhiśabdamanuśrāvayanti sma // (70.10) Par.?\niti hi bhikṣavo jātamātro bodhisattvaḥ saptarātraḥ lumbinīvane divyamānuṣyakaistūryatālāvacaraiḥ satkriyate sma gurukriyate sma mānyate sma pūjyate sma khādyabhojyasvādanīyāni viśrāṇyante sma / (71.1) Par.?\nsarvaśākyagaṇāśca saṃnipātyānandaśabdamudīrayanti sma dānāni ca dadanti sma puṇyāni ca kurvanti sma / (71.2) Par.?\ndvātriṃśacca brāhmaṇaśatasahasrāṇi dine dine saṃtarpyante sma / (71.3) Par.?\nyeṣāṃ ca yenārthena tebhyastaddīyate sma / (71.4) Par.?\nśakraśca devānāmindro brahmā ca tasyāṃ brāhmaṇaparṣadi māṇavakarūpamabhinirmāyāgrāsane niṣadyemāṃ maṅgalyāṃ gāthāmabhyabhāṣatām // (71.5) Par.?\napāyāśca yathā śāntā sukhī sarvaṃ yathā jagat / (72.1) Par.?\ndhruvaṃ sukhāvaho jātaḥ sukhe sthāpayitā jagat // (72.2) Par.?\nyathā vitimirā cābhā ravicandrasuraprabhāḥ / (73.1) Par.?\nabhibhūtā na bhāsante dhruvaṃ puṇyaprabhodbhavaḥ // (73.2) Par.?\npaśyantyanayanā yadvacchrotrahīnāḥ śruṇanti ca / (74.1) Par.?\nunmattakāḥ smṛtīmanto bhavitā lokacetiyaḥ // (74.2) Par.?\nna bādhante yathā kleśā jātaṃ maitrajanaṃ jagat / (75.1) Par.?\nniḥsaṃśayaṃ brahmakoṭīnāṃ bhavitā pūjanārahaḥ // (75.2) Par.?\nyathā saṃpuṣpitāḥ śālā medinī ca samā sthitā / (76.1) Par.?\ndhruvaṃ sarvajagatpūjyaḥ sarvajño 'yaṃ bhaviṣyati // (76.2) Par.?\nyathā nirākulo loko mahāpadmo yathodbhavaḥ / (77.1) Par.?\nniḥsaṃśayaṃ mahātejā lokanātho bhaviṣyati // (77.2) Par.?\nyathā ca mṛdukā vātā divyagandhopavāsitāḥ / (78.1) Par.?\nśamenti vyādhiṃ sattvānāṃ vaidyarājo bhaviṣyati // (78.2) Par.?\nvītarāgā yathā ceme rūpadhātau marucchatāḥ / (79.1) Par.?\nkṛtāñjaliṃ namasyante dakṣiṇīyo bhaviṣyati // (79.2) Par.?\nyathā ca manujā devān devāḥ paśyanti mānuṣān / (80.1) Par.?\nheṭhayanti na cānyonyaṃ sārthavāho bhaviṣyati // (80.2) Par.?\nyathā ca jvalanaḥ śāntaḥ sarvā nadyaśca visthitāḥ / (81.1) Par.?\nsūkṣmaṃ ca kampate bhūmiḥ bhavitā tattvadarśakaḥ // (81.2) Par.?\niti hi bhikṣavaḥ saptarātrajātasya bodhisattvasya mātā māyādevī kālamakarot / (82.1) Par.?\nsā kālagatā trāyatriṃśati deveṣūpapadyata / (82.2) Par.?\nsyāt khalu punarbhikṣavo yuṣmākamevaṃ bodhisattvāparādhena māyādevī kālagateti na khalvevaṃ draṣṭavyam / (82.3) Par.?\ntatkasmāddhetor etat paramaṃ hi tasyā āyuṣpramāṇamabhūt / (82.4) Par.?\natītānāmapi bhikṣavo bodhisattvānāṃ saptarātrajātānāṃ janetryaḥ kālamakurvanta / (82.5) Par.?\ntatkasmāddhetoḥ vivṛddhasya hi bodhisattvasya paripūrṇendriyasyābhiniṣkrāmato māturhṛdayaṃ sphuṭet // (82.6) Par.?


timestamp: tn

url: =July 2017 - ALL EDUCATION NEWS\nMAHESANA DIST 2017 HTAT BADHATI MATE WORD AND PDF FORM મહેસાણા જીલ્લા માટે HTAT બઢતી માટેનું ફોર્મ\nView Mehsana HTAT Badhti (Promotion) Circular & Application form\nCLICK HERE TO DOWNLOAD PDF FILE FORM NAMUNO\nCLICK HERE TO DOWNLOAD HTAT RESULT 2017\nCLICK HERE TO DOWNLOAD CCC EXAM GUJARAT UNIVERSITY RESULT DEC2015 TO FEB 2016\nCLICK HERE TO DOWNLOAD CCC EXAM GUJARAT UNIVERSITY RESULT AUG2016 TO NOV 2016\nCLICK HERE TO DOWNLOAD CCC EXAM GUJARAT UNIVERSITY RESULT 2017\nBy pankajsatlasana.blogspot.in - July 29, 2017 No comments:\nલેબલ્સ: HTAT PROMOTION 2017, mahesana\nSEB TET-2 EXAM MATE JE UMEDAVARO NI HALL TICKET DOWNLOAD THAI NATHI TEVA UMEDAVARO NI HALL TICKET NI PDF FILE DOWNLOAD KARO.\nClick Here To Download Hall Ticket Pdf File\nBy pankajsatlasana.blogspot.in - July 28, 2017 No comments:\nTET 2 USEFUL E-Book\nDownload Gujarati Sahitya E-Book\nDownload English Grammer E-Book\nDownload Gujarat Geography E-Book\nDownload Reasoning E-Book\nDownload Samajshastra E-Book\nDownload Manovigyan (Phychology) E-Book\nલેબલ્સ: e-book for competative exam\nલેબલ્સ: GPSC 2017\nBOND NI RAKAM NI VASULAT BABAT PARIPATRA DATE -25-7-2017.\nલેબલ્સ: vs bond\nBy pankajsatlasana.blogspot.in - July 26, 2017 No comments:\nલેબલ્સ: HTAT PROMOTION 2017, vadoara\nલેબલ્સ: HTAT PROMOTION 2017, surat\nલેબલ્સ: HTAT PROMOTION 2017, Navsari\nDDO sir Banaskantha suggested for holiday on 27/7/2017 (Thursday) for studensts due to heavvy rain the principal & staff will have to present at the school to help the needy people of the village The principals are suggested to give shelter in the school to help the needy people\nKutch : 27/7/2017 na roj Raja rakhva babat\n27/7/2017 na roj Shikshan kary bandh rakhava babat Kutch jillano Paripatra, Shikshako e shala ma hajr rahevu.\nલેબલ્સ: Hindi Vinit\nGyankunj Project Registration Agian Starts Now.\nGyankunj Phase 2 Registration : Click Here\nલેબલ્સ: gyan kunj project\nલેબલ્સ: primary scholarship exam\nTet 2 exam cancelled officially paripatra\nTet 2 exam cancel due to heavy rain and new date declare coming soon\nલેબલ્સ: Tet 2\nઅતિ ભારે વરસાદ થી થયેલ નુકશાન નું ફોર્મ Ati bhare varsad ne karne thayel jamin dhovan nukashan mate sahay melavva mate nu form\nBy pankajsatlasana.blogspot.in - July 24, 2017 No comments:\nલેબલ્સ: ma narmada mahotsav\nResult of CCC Exam held on June 2017\nGTU CCC RESULT : Click Here\nલેબલ્સ: Search Gujarati Baby names\nHTAT ( 1 thi 5) ane ( 6thi8) na shikshako ne badhti mate arjio mangavva babat Sabarkantha jilla no paripatra\nHTAT Promotion (Badhti ) Paripatra ane HTAT Badhti Form no namuno , Check list ,HTAT Badhti Notification or Application Form All District Gujarat Primary School HTAT Bharti , HTAT Badhti Notification or Application Form All District ... HTAT Badhti Application Form : Click Here ... Surat , HTAT Badhati mate Form Sathe Jodvana Aadharo....juo Aa ... Like Tet, Tat,Htat,Police constable bharti, Gsssb Clerk, Banaskantha Sabarkantha - HTAT badhti ( Promotion) mate na form no namuno. Dahod, Morbi - HTAT badhti mate na form\nલેબલ્સ: HTAT PROMOTION 2017, SABARKANTHA\nHTAT ( 1 thi 5) ane ( 6thi8) na shikshako ne badhti mate arjio mangavva babat Panchmahal / Godhra jilla no paripatra\nHTAT Promotion (Badhti ) Paripatra ane HTAT Badhti Form no namuno , Check list ,HTAT Badhti Notification or Application Form All District Gujarat Primary School HTAT Bharti , HTAT Badhti Notification or Application Form All District ... HTAT Badhti Application Form : Click Here ... Surat , HTAT Badhati mate Form Sathe Jodvana Aadharo....juo Aa ... Like Tet, Tat,Htat,Police constable bharti, Gsssb Clerk, Banaskantha Sabarkantha Panchmahal / Godhra - HTAT badhti ( Promotion) mate na form no namuno. Dahod, Morbi - HTAT badhti mate na form\nલેબલ્સ: HTAT PROMOTION 2017, Panchmahal / Godhra\nલેબલ્સ: HTAT PROMOTION 2017, patan\nBy pankajsatlasana.blogspot.in - July 21, 2017 No comments:\nલેબલ્સ: bal sansad\nBHARE THI ATIBHARE VARSAD BABAT TATHA OFFICIAL E-MAIL ADDRESS AND CONTACT NUMBER ANGE MAHTVAPURN LETTER DATE -20-7-2017.\nલેબલ્સ: HEAVY RAIN\nHTAT Promotion (Badhti ) Paripatra ane HTAT Badhti Form no namuno , Check list ,HTAT Badhti Notification or Application Form All District Gujarat Primary School HTAT Bharti , HTAT Badhti Notification or Application Form All District ... HTAT Badhti Application Form : Click Here ... Surat , HTAT Badhati mate Form Sathe Jodvana Aadharo....juo Aa ... Like Tet, Tat,Htat,Police constable bharti, Gsssb Clerk, Banaskantha - HTAT badhti ( Promotion) mate na form no namuno. Dahod - HTAT badhti mate na form\nલેબલ્સ: Dahod, HTAT PROMOTION 2017\nHTAT Promotion (Badhti ) Paripatra ane HTAT Badhti Form no namuno , Check list ,HTAT Badhti Notification or Application Form All District Gujarat Primary School HTAT Bharti , HTAT Badhti Notification or Application Form All District ... HTAT Badhti Application Form : Click Here ... Surat , HTAT Badhati mate Form Sathe Jodvana Aadharo....juo Aa ... Like Tet, Tat,Htat,Police constable bharti, Gsssb Clerk, Banaskantha - HTAT badhti ( Promotion) mate na form no namuno. Dahod, Morbi - HTAT badhti mate na form\nલેબલ્સ: HTAT PROMOTION 2017, morbi\nGFSU CCC Online Registration 2017 :\nDownload E -GR File ,General Register File.\nHTAT ( 1 thi 5) ane ( 6thi8) na shikshako ne badhti mate arjio mangavva babat Porbandar jilla no paripatra\nApplication Form || Khangi Aheval\nPORBANDAR HTAT BADHATI BABAT PARIPATRA DATE- 21-7-2017.\nલેબલ્સ: HTAT PROMOTION 2017, PORBANDAR\nBy pankajsatlasana.blogspot.in - July 20, 2017 No comments:\nલેબલ્સ: વિશ્વ વસ્તી દિન 11મી જુલાઈ\nSEB NMMS & NTSE Notification 2017 Oraganation Name: SEB ,Gujarat\nExam Name / Scholarship : NMMS & NTSE Qualification for Gujarat SEB NMMS & NTSE Exam 2017\nExamination Fee for Gujarat SEB NMMS & NTSE Exam 2017: Rs.70/- for General & Rs.50/- for SC /ST candidates.\nHTAT Promotion (Badhti ) Paripatra ane HTAT Badhti Form no namuno , Check list ,HTAT Badhti Notification or Application Form All District Gujarat Primary School HTAT Bharti , HTAT Badhti Notification or Application Form All District ... HTAT Badhti Application Form : Click Here ... Surat , HTAT Badhati mate Form Sathe Jodvana Aadharo....juo Aa ... Like Tet, Tat,Htat,Police constable bharti, Gsssb Clerk, Banaskantha - HTAT badhti ( Promotion) mate na form no namuno. Banaskantha - HTAT badhti mate na form\nHTAT Paripatra || HTAT Form\nલેબલ્સ: HTAT APPICATION FORM 2017\n14 july 2017 ni sthiti e all district jilla fer list....\nJULY 2017 NI STHITI E JE LOKO NE JILLA FER KARAVVANU THAY CHHE TEVA BADHA J LOKO NE JILLA FER NI BADHA J DISTRICT NI JILLA FER NI YADI JOVA NICHE LINK PAR VISIT KARO... Its unofficial list just for your information. Its a survey for teachers.\nBy pankajsatlasana.blogspot.in - July 18, 2017 No comments:\nMadhyahan Bhojan yojna mate Data Upload karva maate Mehul Patel dvara banavva ma aavel mast file.\nMDM Website : http://gujaratmdm.in/mdm/admin\nMDM Application : https://play.google.com/store/apps/details?id=com.gov.mdm&hl=en\nDaily Information Update Link : http://gujaratmdm.in/mdm/admin/default/index\n→Organization Name : GSEB\n→Website : vidyasahayakgujarat.org\n→Name of the Post : HTAT Exam/Vidhyasahayak/Sixan Sahayak ( Head Teacher)\n→Category : New Rules 2017\n→Status :Pariptra Available\n●Read A Latest Paripatra:-Click Here[wp_ad_camp_1]\n●Jamin Namuno:-Click Here\n●Stamp Namuno:-Click Here.\nલેબલ્સ: 3lakh na bond vidyasahayak bharati\nH TAT Bharati:New Promotion Rules Declared.\nLatest GR_HTAT Bharti Promotion rules.. Candidates can download Pariptra About 1 to 5 and 6 to 8 Teachers Promotion to HTAT Head Teacher. Vidhyasahayak And Sixan Sahayak Bharti ma 3 lakh na bond Here is the official notification for 2nd round merit list vidhyasahayak.you can also check My website www.freshgujarat.com.\nHTAT Promotion Related latest Notification 2017.\n→Category : New Pramotion Rules 2017\nસતલાસણા તાલુકાની બધીજ શાળાના SCHOOL CERTIFICATE OF GUNOTSAV 7\nGunotsav 7 Class wise Result 2017\n*ગુણોત્સવ ધોરણ, વર્ગ અને વિષય વાઇઝ પરિણામ જાહેર*\n*🌟CRC લોગ ઇન મા જઈ પરિણામ જોઈ શકાશે*\n*CRC આઈ ડી અને પાસવર્ડ થી પરિણામ જુઓ*\n*🌟CRC આઈ ડી આગળ C240405xxxx અને પાસવર્ડ gun789 નાખવો*\n👉સતલાસણા તાલુકાની બધીજ શાળાના school certificate CLICK HERE TO DOWNLOAD LINK 1\n👉સતલાસણા તાલુકાની બધીજ શાળાના school certificate CLICK HERE TO DIRECT DOWNLOAD LINK 2\n👉સતલાસણા તાલુકાની બધીજ શાળાના SCHOOL CERTIFICATE OF GUNOTSAV 7\nBy pankajsatlasana.blogspot.in - July 16, 2017 No comments:\nTet 2 exam call letter download start now\nBy pankajsatlasana.blogspot.in - July 15, 2017 No comments:\nBy pankajsatlasana.blogspot.in - July 14, 2017 No comments:


url: =1911 Ramona Ave | MLS 11907774 Salt Lake City Wasatch Front Ar 38\n1911 Ramona Ave,\nThis Residential property located within the Wasatch Front Ar 38 subdivision in 58 - Wasatch Front (Ogden, Salt Lake Cit is priced at $205.67/sq. ft. and has been on the market for 69 days. 1911 Ramona Ave is 2504 square feet of living space and has 3 bedrooms and 3 baths.\nMLS® # 11907774\nAddress 1911 Ramona Ave\nInterior Features Ceiling Fan(s), Main Level Master Bedroom, Storage - Interior\nAppliances Dishwasher, Disposal, Dryer - Electric\nPlease send me more information regarding 1911 Ramona Ave, Salt Lake City, UT, 84108


url: =Stone Work Sarees, Stone Work Sarees\nStone Work SareesStone Work SareesWe are dealing in stone work sarees.Your enquiry has been sentClose(X) Processing...\nRelated Product CatalogsJai Prabha Impex Private Limited Manufacturer of a wide range of cotton sarees, Indian sarees, embroidered sarees, ladies salwar suits and designer salwar suits, synthetic sarees, embroidered salwar suits and party wear sarees from India.Ambika Clothing Co. Manufacturer & exporter of ladies designer suits, cotton ready made suit, indian ready made suit, long kurti designer frock and ready made embroidery design salwar kameez.Maharani Exports Manufacturer and supplier of indian sarees, designer sarees, embroidered sarees, party wear sarees, georgette sarees, fashionable sarees, traditional sarees, color fast sarees, cotton sarees and silk sarees.View more details >>View more details >>View more details >>Suggested CompaniesS DEV Fashions Private LimitedBansi SareesShree Shyam SareeP. N. Hanumanthaier Son & Co.Sannskaar SarissRelated CategoriesIndian SareesAnarkali Salwar KameezPatola SareesLadies Salwar Suits


url: =led tv kodak | Sutee.info\nTag: led tv kodak\n1 Prettier Gallery Of Led Tv Repair Center Near Me\n1 Prettier Gallery Of Led Tv Repair Center Near Me – Nice to see you again, in this particular time period I am going to give you some great ideas concerning led tv repair center near me. Electronic appliances repair in pune source www.krishnaservices.info lg 32lf5600 32 class 31 5 diagonal 1080p led tv lg get information on the 32lf5600 find pictures reviews technical specifications and features for this 32 inch led tv craig s tv & electronics service craig s tv & electronics service has been providing television repair…\nled tv aiwa, led tv apk, led tv brands in india, led tv furniture, led tv ghosting, led tv hs code, led tv kodak, led tv life, led tv motherboard price in india, led tv pany, led tv quora, led tv test, led tv xtreme apk, led tv zarna, sony led tv x70e\n1 Luxury Photos Of Led Tv Repair Denver – Hello visitor, with this occasion I’m going to explain to you relating led tv repair denver. 17 Best images about TV Repair Denver on Pinterest source www.pinterest.com plasma tv repair versus led lcd tv repair in denver co free coby tv repair manual hubmnogosofta hotel hd ready tv aspect ratio 16 9 television best led manual de serviço tv led samsung ua32 f5500 chassis u85a televisor led hd td systems k24dlm5h 24" samsung un50mu6300 50" class 49 5" diag 4k ultra…\nled tv all price, led tv deals, led tv emi, led tv flipkart, led tv intex 32 inch price, led tv jiji, led tv jumia, led tv kodak, led tv kuwait price, led tv manufacturers in india, led tv olx, led tv price in sri lanka, led tv remote, led tv t series, led tv v lcd


url: =hey! torture my pussy and make me moan! #latin #latina #teen #young #bondage #lovense #lush #bigass #tattoos #piercings #suicide #cum [240 tokens remaining]\n2,6 hrs, 44 spectateurs\n44 mins, 18 spectateurs\n32 mins, 8 spectateurs\n34 mins, 14 spectateurs\n#latina #teen #tits #brunette #tattoos #piercings #hotgirl #squirt #lingerie


url: =Green gold silk saree lampshade – The Sample Room\nGreen gold silk saree lampshade\nThis beautiful gathered silk lampshade in a green gold with a touch of pink is made from a traditional Indian saree.\nWith a clip on fitting use very small lamp bases, wall lights or chandeliers to display these beautiful shades. Dimensions:


url: =AMC PAPER MATHS SOLUTION. -->\nAMC PAPER MATHS SOLUTION.\nSagar Solanki 3:19 pm 0 Komentar\nAhmedabad Municipal Corporation dvara aaje date 01.09.2019 na roj sahayk junior clerk ni pariksha levama aavi hati.aa paper nu maths solution niche mukvama aavyu che. maths solution by kartik maheta. just 4gk dvara karvama aavyu che.\naa sivay anya amdavad na itihas ne lagta parsno na correct answer solve karva mate agau ame amc study material amdavad aetle amdavad aevi pdf file uoload karel hati. aema thi amdavad na itihas ne lagta prasno ane anya Municipal Corporation ne lagta question na answer solve kati sakso. blog ma je pan answers mukvama aavse te sachot ane true mukvama aavse jethi karine tamne paper solution karvama saralata rahe. anya solution pachi thi mukvama aavse. amdavad na itihas ni ni pdf je mitro ne na mali sakti hoi to teo aa blog ma category ma jai ne AMC MENU ma jai ne download kari sakse.\njob babat ni anya koi pan mahiti study material, general knowledge k article mate amari blog\nhttps://vachogujarat.blogspot.com/ chek karo. aaje savare ek bahu j upyogi article upsc topper tina dabi dvara taiyar karel study Formula mukel che. thodo time kadhi ne jarur vachjo mitro, khub j saro article che . sarkari job leva magta ane mahenat karta mitro mate jarur inspirational banse. best of luck.


url: =Karnataka Bank Surat Gujarat IFSC Code Surat - GJ\nIFSC Code and MICR Code for Karnataka Bank Surat Gujarat - Gujarat:\nGet IFSC and MICR code of Karnataka Bank Surat Gujarat branch in Surat city or district, Gujarat state along with address and contact phone numbers.\n2363063 KARNATAKA BANK SURAT GUJARAT BRANCH\nAddress K. G. Chambers, Opp. Gujarat Samachar Press, Udhna Darwaja Ring Road, Surat, Pin - 395002\nPhone number 2363063\nIFSC code: KARB0000726 and MICR code: 395052002; KARNATAKA BANK SURAT GUJARAT address : K. G. Chambers, Opp. Gujarat Samachar Press, Udhna Darwaja Ring Road, Surat, Pin - 395002, Surat - Gujarat; Branch code is 000726, Contact Number: 2363063, KARNATAKA BANK SURAT GUJARAT Timings: Monday to Friday: 10 AM to 4 PM, Saturday - 10 AM to 4 PM(Except 2nd and 4th Saturday).\nKarnataka Bank Surat Gujarat Surat IFSC Code , Karnataka Bank Surat Surat Gujarat IFSC Code , IFSC Code Karnataka Bank Surat Gujarat Surat\nMore Karnataka Bank Branches in Surat :


url: =Book Shree Vishwakarma Travels Surat to Ahmedabad Bus tickets online | Via.com\nShree Vishwakarma Travels Surat to Ahmedabad Buses\nFAQ about shree vishwakarma travels Buses from Surat to Ahmedabad\nA. The last bus from Surat to Ahmedabad leaves at 13:30 and is operated by Shree Vishwakarma Travels.\nA. The first bus from Surat to Ahmedabad leaves at 13:00 and is operated by Shree Vishwakarma Travels.\nFrom Pune To Ahmedabad Buses From Mumbai To Ahmedabad Buses From Navsari To Ahmedabad Buses From Vapi To Ahmedabad Buses From Valsad To Ahmedabad Buses\nFrom Ahmedabad To Jodhpur Buses From Mumbai To Surat Buses From Pune To Surat Buses From Mumbai To Baroda Vadodara (Gujarat) Buses From Pune To Mumbai Buses From Hyderabad To Aurangabad Buses From Mumbai To Palanpur Buses From Pune To Baroda Vadodara (Gujarat) Buses From Pune To Vapi Buses From Ahmedabad To Sanderao Buses\nFrom Surat To Abu Road Buses From Surat To Jodhpur Buses


url: =Buy online salwar kameez, Indian clothing, ghagra choli, sari, saree, Indian kurta, delivers to Jaipur, Noida, Gurgoan, Punjab, Ludhiana\n1. What is www.indianattire.in?\nwww.indianattire.in is an initiative by Fashion Warehouse, for its online operations to offer designer wear suits and accessories.


url: =hey! cum in 1226 , pvt open\n#dreaming #kissing #rimming #teasing\n#smoking #muffdiving #Games #foot fetish\n#anal play #love making #cunnilingus #pussyeating\nHello everyone, I'm Lena. Domi from 10 tok, the strongest vibration from 30, favorite 107. NO SPY! 764 left untill\n#feet fuck #gagging #kissing #female domination\nAll Shaved pussy Brunette Fetish Toys Anal play Squirt Smoking Latina College girls Teens 18+ White Girls Babes Medium tits Big tits Housewives Curvy Small tits Big butt Bondage Mature Blonde Petite Body Redhead Hairy pussy Ebony BBW Huge Tits Asian Muscle


url: =Mera Sultan Last Episode Urdu | Photography\n2:48 pm - Monday November 25, 2307\nHome » Search » Mera Sultan Last Episode Urdu\nInfo for Mera Sultan Last Episode Urdu\nMera sultan-episode 1 - video dailymotion, Watch the video «mera sultan-episode 1» uploaded by janangull on dailymotion..\nMera sultan on geo kahani - episode 1 - pakdramasonline, Geo tv dramas azar ki ayegi baraat ana aasman choonay do barish ke aansoo buri aurat bol meri machli chand parosa dil e nada.\nSubh e pakistan , 04 may 2015 , last episode , host, Click here for subscribe - http://goo.gl/lececg subh e pakistan , 04 may 2015 , last episode , host : aamir liaquat , morning show by geo tv watch latest.\nYousuf-e-payambar (a.s) episode 1 to 45 watch in urdu, Watch prophet yousuf (a.s) full movie in urdu episode 1 – 4. yousuf-e-payambar or joseph, the prophet is an iranian television movie from 2008, directed by.\nAlvida episode 10 full on hum tv - 15 april, Watch alvida episode 10 full on hum tv in high quality dailymoton and tune.pk 15 april 2015.\nDrama industry - hacked by,p0150n op3r470r, Greetz: | indian cyber guard | ghost root | team invisibles hackers | indian cyber hunter's | indian elite hackers | | kerala cyber warriors | mallu cyber soldiers.\nPopular Search\tmeramas buah dada - 3 wheel motorcycles trikes - joe kenda - ao kieu 2014 - licni oglasi sabac - metropcs phones - 16yo mirror shot - cp lolibaby - jailbait chan 144 - ti-ti net - Categories\tBoudoir Photography


url: =Shri Ram Hanuman Aarti | shri ramchandra kripalu bhajman| Hanumat Kripa :Pavitra Dhun|New - Bhakti Gaane - Bhakti Bhajan Hindi Lyrics\nTitle : Shri Ram Hanuman Aarti | shri ramchandra kripalu bhajman| Hanumat Kripa :Pavitra Dhun|New\nDate: 2021-09-28 17:30:11\nVideo Duration : 00:14:41\nSongs Info :There are very beautiful bhajan Shri Ram Hanuman Aarti | shri ramchandra kripalu bhajman| Hanumat Kripa :Pavitra Dhun|New that will hear you become\nSongs Info : बहुत ही सुन्दर भजन हैं स्पेशल ! Shri Ram Hanuman Aarti | shri ramchandra kripalu bhajman| Hanumat Kripa :Pavitra Dhun|New जिसे सुनकर आप भाव विभोर हो जायेंगे ऐसे ही बहुत सारे भजनो का संग्रह हैं भक्तिगाने में मिलेगा , खुद भी सुने और दुसरो को भी सुनाये और साथ में शेयर कर हमें सहयोग प्रदान करे\n#shreeram #shrirambhajan #bhajan #bhajanindia\nshri ramchandra kripalu bhajman shri ram stuti ram bhajan shri ramchandra kripalu bhajman,shri ramchandra kripalu bhajmannharan bhav bhay darunam,shri ramchandra xripalu bhajwmannanuradha paudwal,shri ramchandra kripalu bhajmannlyrics,shri ramchandra xripalu bhajmannharan,shri ramchandra kripalu bhajmannfast,shri ramchandra kripalu,ram stuuti,ram stuti fast,ram stuti status,ram stuti with lyrics,am stuti shri ramchandra kripalu .\nTagged Aarti, am stuti shri ramchandra kripalu, archna, Bhagwat Bhajan, Bhajman, DhunNew, Hanuman, Hanumat, Kripa, Kripalu, MANTRAS, Pavitra, Puja, ram, ram stuti fast, ram stuti status, ram stuti with lyrics, ram stuuti, Ramchandra, Shri, shri ramchandra kripalu, shri ramchandra kripalu bhajman shri ram stuti ram bhajan shri ramchandra kripalu bhajman, shri ramchandra kripalu bhajmannfast, shri ramchandra kripalu bhajmannharan bhav bhay darunam, shri ramchandra kripalu bhajmannlyrics, shri ramchandra xripalu bhajmannharan, shri ramchandra xripalu bhajwmannanuradha paudwal\nPrevJay Radhe Radhe Shree Krishna Radhe || Krishna Bhajan || Acharya Prasanta Parhi\nNextशुक्रवार Special देवी आरती Jagdamba Ki Karo Aarti I LATA MANGESHKAR I Full HD Video Song


url: =Radio Slavonija | Slavonski Brod ugostio 11. Kongres pilanara\nSlavonski Brod ugostio 11. Kongres pilanara


url: =#Silksaree Instagram photos and videos\nInstagram Hashtags for Silksaree in 2019\nCode-RY152 Price ₹1099 – FREE Shipping llllllllllllllllllllllllllllllllllllllllllllllll Fabric Details - Ciffon Silk llllllllllllllllllllllllllllllllllllllllllllllllll For Order/Inquiry DM On WhatsApp WhatsApp No 8200430927 100% Best Quality World Wide Shipping Trusted Seller No Return, No Exchange Low Price Guaranteed Note: In any Product’s photo colors are little variant due to light effect And Modeling photo only for reference purpose #sareemalaysiaonline #indiansarees #sareestory #sareecollection #fancysaree #indianwear #lehengasaree #pattusarrees #designersareeshyderabad #designersareeskolkata #designersareesdelhi #designersareesusa #sareesusa #sareesoverseas #sareescanada #sareeschenni #designersareemumbai #silksaree #usasarees #southindianbride #handloomsarees #embroiderysaree #sareeonline #onlinesaree #onlinesarees #onlinesareeshopping #sareeshoppingonline #sareesonline #buysareeonline\nGo traditional for your engagement with this beautiful kanjeevaram silk saree that has a wonderful colour combination and heavy border. Message or comment below for details. #Kanjeevaram #Bridal #Traditional #SilkSaree #SriKumaranStores #bridalsarees\nGet this most beautiful saree just at 1750rs 💝 With 100% best quality 💝 😍 👉To Buy, WhatsApp Us : +91-9429329190. 👉 Cash On Delivery Avilable In India ! ✅ 👉 Best Quality You Will Surely Fall In Love With 😍✅ 👉 Order Now Before Sold Out !! - - Follow Fast : 👉 @clothsbazar Follow Fast : 👉 @clothsbazar - Follow Fast : 👉 @clothsbazar Follow Fast : 👉 @clothsbazar - - - #navratrispecial #hurryup #Lehenga #lehengacholi #bridesmaid #casual #officewearkurtis #kurta #designersareesonline #saree #weddingstuff #weddings #gown #silksaree #lehenga #choli #blouse #indianwedding #weddinggift #traditionalwears #desifashion #designer #handwork #eidoutfit #pinkvilla #bollywoodmoviestyle #halfsaree #designer\n#choker aari work done perfectly for your saree... #aariwork #zardozi ♥ #blousedesigns #blousechoker #indiandress #receptiondress #bridalenghas #indianfashion #bridal #bridalblouses #southindianbride #northindianbride #lehenga #banarasidress #bridaldress #tailor #bridesmaid #beadwork #boatneckblouse #salwarkameez #saree #SilkSaree\nFirst order for Saree Pleating & Folding 😊💜❤ Draping Pleats, Ironing & Folding : @pleatzdrapeartist_bengaluru #sareedraping #sareestyling #sareefashion #ethnic #indianethinc #traditional #bengalurusareedrapeartist #saree #drape #sareepleats #sareepleating #sareeironing #sareeironingandpleating #sareeironpleatdrape #sareefolding #pleatsironing #pleats #pleatz #perfectpleatz #silksaree\nI usually prefer sarees to be accesorised minimalist. But with these solid Ghicha Silk Sarees, more will never be more. You can add heavy silver jewellery or larger fabric pendents..... Available online at www.forsarees.com #sareelove #silksaree #ghicha #tussar #blue #red #onlineshopping #festivalshopping #indian #iwearhandloom #indianhandicrafts #beautiful #mobilephotography\nFollow #sareestyle #sareefever #sareelovers #sareelook #bengaliactress #kolkatagram #kolkata_igers #kolkata_ig #instakolkata #desistyle #designersareesdelhi #sodelhi #delhiwale #delhi6#portrait_society #kolkataportraits #sokolkata #kolkatalanes #calcutta_ports #portrait_shots #portrait_model #mood #sundayfunday #bengaliquotes #desifashion #cottonsaree #silksaree #sareeblousedesigns #sareeblousedesigns\nNew arrives 🎷🎷🎷🎷🎷 🧵fabric:light wight tishu prints 👚 blouse: silver colour blouse Mrp: 2200/- Free shipping LC #jutesilksaree#silksaree#sareelove#designerblouse#jutesaree#onlinesaree#greensareelove#indianwear#partywear#bridalwear#indianbride#telugubride#bridalcollection#latestbridalwearclection#newsaree#ethnicwear#chiffonsaree#beautifulsaree#wedding#hyderabad#bride#lookbook#southindianwedding#designersaree#tradition#lightweightsaree#lightweightsarees#tissueprintsaree\nNew arrives 🎷🎷🎷🎷🎷 🧵fabric: light wight khanchi kora with beautiful jamdhni 👚 blouse: jakerd blowse Mrp:4070/- Free shipping LC #jutesilksaree#silksaree#sareelove#designerblouse#jutesaree#onlinesaree#greensareelove#indianwear#partywear#bridalwear#indianbride#telugubride#bridalcollection#latestbridalwearclection#newsaree#ethnicwear#chiffonsaree#beautifulsaree#wedding#hyderabad#bride#lookbook#southindianwedding#designersaree#tradition#kanchisaree#kanchipattusaree#lightweightsaree\n*Raw Silk* Jecard Saree With All Over Butti.... Blouse Running All Colour Ready To Dispatch *₹ 790+$* #Saree #sareelove #indianattire #barathikannammaserial #sembarutht #indiangirls #sareeblousedesigns #mallu #chennai #silksaree #cottonsaree #linenclothes #sareemalaysiaonline #sareepact #vijaytvserials #silkcotton #southindiansaree #cottonsilk #lightweightdress #handloom #onlinesaree #ootd #sareeootd #sungudisaree\n*BEST QUALITY*👌🏻👌🏻 🌹 *Rich Pallu - (Jumki)* 🌹 *FABRICS* - Heavy *Rich Pallu* Naylon silk With Weaving Jecard *Running Blouse* *LENGTH* - 6.30 miter with Blouse *Saree With Rich Pallu & Zalar* *RATE* - 990+$/- #Saree #sareelove #indianattire #barathikannammaserial #sembarutht #indiangirls #sareeblousedesigns #mallu #chennai #silksaree #cottonsaree #linenclothes #sareemalaysiaonline #sareepact #vijaytvserials #silkcotton #southindiansaree #cottonsilk #lightweightdress #handloom #onlinesaree #ootd #sareeootd #sungudisaree\nHandloom pure silk korvai border saree. Pure zari. Contrast pallu and border Comment or write to us for details or Watsapp on 8197290510. Follow us for regular updates. #kanjivaramsilksaree #kanchipuramsilk #kanchipuramsaree #kanchipattu #kanchipurampattu #puresilksaree #sari #sarees #kanchivaram #southsilk #puresilksaree #silksaree #kanchipuramsilksarees #kanchipuramsarees #pattu #pattusaree #sareesofinstagram #weavesofindia #instasaree #sareestyle#sareenotsorry#sareepact #checksaree #checksarees #korvaisaree\nCutwork collection! Await for the #MayuriChennai grand Onam sale at #Trivandrum and #kollam . WA👉9841620253 #tussarsilk #cutwork #indianstyle #malayalamtypography #onlinesaree #tussar #silksaree #patchwork #chennaionlineshopping #mayurichennai #semisilk #semisilksaree #sareelove❤\nLooking To Create Or Customise Your Bridal Outfit Or Any Show Stopping Party Wear Outfit. FOR MORE DESIGNS & INFORMATION👇🏻 Contact Us :- • Call/ WhatsApp/ iMessage 📞📲+91-8320238260 • E-Mail :- info@maharanicouture.com • Shipping Worldwide #maharanicouture #clientsofmaharanicouture #maharanicoutureofficial #lehenga #lehengacholi #lehengas #weddinglehenga #designerlehenga #skirt #blouse #blousedesigns #designerblouse #dupatta #banarasisaree #banarasi #banarasisilk #kanjipuramsaree #kanjivaramsaree #kanjivaramsilksaree #silksaree #handembroidery #embroidery #handmade #anitadongre\n🔥 *Hot selling Saree* 🔥 *Price*: 900/Pc. *Fabric*: Art Silk *Work*: Print *Other Details*: Fabric Details - silk weaving | Limited Stock *COD Available* Message Us For Details Follow: 👉 @Vircollections Follow :👉 @Vircollections Follow :👉 @Vircollections To book whatsapp on https://wa.me/918299275809 . #lehengacholi#india#vircollections#onlineshopping#shopping#weddinginspiration#bollywoodstyle#fashionbrand#bride#saree#designs#bridalwear#glamour#fashion#designerdresses#style#quality#punjabi#patiyalasuits#bollywoodoutfits#likeforlike#like4like# #picoftheday #instamood #banarasi #silksaree #suit #indianfestivals #indianfashionblogger#navratricollection\n#puresilk #kancheepuram #kanchi #silksaree TRADITIONAL SEDUCTION💕💕💕🧚♂🧚♂💕 PURE KANCHEEPURAM HANDLOOM PATTU SILK SAREES WITH RICH PALLU N CONTRAST BLOUSE - ALLURING MOTIFS ALLVOER- AT JUST 9199/- PLUS SHIPPING SILK MARK CERTIFIED 🥰🥰🧚♂\n❤ DN: MC9088 ❤ LEHENGA: 9000VELVET WITH CODING EMBROIDERY WORK INNER: SATIN SILK WITH CAN CAN DUPATTA: NET WITH WORK BLOUSE: 9000VELVET WITH EMBROIDERY WORK WAIST: 44 INCHES LENGTH: 44 INCHES FLARE: 2.60 METER LENGTH 👇 DUPATTA: 2.40 METER BLOUSE: 1 METER TYPE: SEMISTITCHED CAN BE STITCHED UPTO XXXL RM298 Withshipping For1* #ambikazcollection #saree #coupleset #lengha #lenghacholi #kurti #punjabisuits #bridalsarees #sareekualalumpur #indianfashion #handloomsaree #silksaree #kanchipuramsaree #designerfabrics#indianwedding #indianfunctions #salwarsuits #kurti #bridallengha #designerlengha #fabrics #palazzo #bridemaidsareelengha #malaysiaindianwedding #malaysiafashion


url: =Madhavaram Cotton saree\nHome / Products / Madhavaram Cotton saree\nBody\t: Jacquard zari buta design with peru shade.\nBorder\t: zari tissue border with maroon shade.\nPallu\t: Jacquard design with maroon shade


url: =Latest Saree Designs: April 2013\nkalaniketan yellow kanchipuram bridal silk saree\nCheckout model displaying kalaniketan yellow kanchipuram bridal silk saree with zari all over the saree and blue zari work border and paired with contrast mega short sleeves designer work blouse with cap sleeves\nLabels: bridal saree, traditional silk saree, yellow saree\nlavender heavy work kalaniketan designer saree\nCheckout model displaying lavender heavy work kalaniketan designer saree with rich work all over the saree and paired with short sleeves gold colour contrast blouse.\nLabels: bridal saree, lavender saree, work saree\nnikita narayan displaying maroon uppada saree\nCheckout actress nikita narayan displaying maroon uppada saree with mango design zari and zari border\nLabels: maroon saree, nikita narayan, uppada pattu\namala in gold colour designer saree\nCheckout nagarjuna wife amala in gold colour designer saree with border and maroon pallu and paired with contrast maroon short sleeves blouse at nandi awards 2013\nLabels: amala, gold colour saree\ndesigner off white zardosi work saree\nCheckout model walking the ramp in designer off white zardosi work saree paired with matching sleeveless blouse\nLabels: off-white saree, zardosi work\nsridevi in red designer saree\nCheckout actress sridevi in red designer saree with patchwork border and paired with contrast short sleeves designer blouse\nLabels: red saree, sridevi, sridevi designer sarees\njuhi parmar in designer red fancy pattu saree\nCheckout actress juhi parmar in designer red fancy pattu saree with work border and paired with maching short sleeves blouse\nLabels: cap sleeves blouse, juhi parmar, red saree\nbeautiful designer saree blouse\nCheckout beautiful designer saree blouse with kundan work and lace work and netted short sleeves\ntulasi in pink and orange shades uppada pattu saree\nCheckout telugu actress tulasi in pink and orange shades uppada pattu saree with zari work and paired with matching half sleeves blouse\nnayantara in blue designer georgette saree\nCheckout actress nayantara in blue designer georgette saree paired with halter neck designer blouse\nLabels: blue saree, nayantara\nvidya balan in red designer saree\nCheckout vidya balan in red designer saree with black thread work motifs on the saree and paired with matching half sleeves blouse\nLabels: red saree, vidya balan, vidya balan designer sarees\nsuhasini in cmr bridal saree\nCheckout suhasini maniratnam in cmr bridal green saree with polka dots and zari border and paired with matching short sleeves work blouse\nLabels: green saree, south indian bridal saere, suhasini, traditional silk saree\nhema malini in blue zari work traditional silk saree\nCheckout hema malini in blue zari work traditional silk saree with zari border and paired with matching short sleeves blouse\nLabels: hema malini, short sleeves blouse, traditional silk saree, zari work\nCheckout pink traditional silk saree with zari border and paired with contrast gold work mega short sleeves blouse\nLabels: designer blouse, mega sleeves blouse, pink saree, traditional silk saree\nvidya balan in black and gray georgette saree\nCheckout actress vidya balan in black and gray georgette saree with gold border and paired with matching long sleeves blouse\nLabels: black saree, georgette saree, vidya balan, vidya balan designer sarees\nmadhuri dixit in designer green georgette saree\nCheckout madhuri dixit in designer green georgette saree with border and paired with matching short sleeves blouse\nLabels: green saree, madhuri dixit, madhuri dixit designer sarees\nCheckout blue designer saree with polka dots work and work shimmer border and paired with matching short sleeves blouse. Saree worn in gujrati style.\nLabels: blue saree, short sleeves blouse\nmulticlour banarasi bridal saree\nCheckout indian bride in designer multiclour banarasi bridal saree with orange and green patchwork border and zari lehenga and paired with matching short sleeves work blouse\nLabels: banarasi, bridal saree, designer blouse, multi colour saree\nhina khan in peach designer work saree\nCheckout actress hina khan in peach designer work saree with silverwork stripes and small blue work border and paired with matching banarasi short sleeves blouse\nLabels: hina khan, peach colour saree\njuhi parmar in red designer saree\nCheckout actress juhi parmar in red designer saree with paisleys design and small gold border and paired with matchiing strapless blouse\nLabels: juhi parmar, red saree\nanouskha in red baby half saree\nCheckout ajith and shalini daughter anouskha in red baby half saree with work border and paired with work cap sleeves blouse\nLabels: half-saree, pattu langa, shalini ajithkumar\nCheckout designer saree blouse pattern with square shaped back and back open blouse with sleeveless and blue georgette saree with silver work on the blouse and also on the saree\nLabels: blue saree, designer blouse\nshraddha kapoor in blue designer saree\nCheckout actress shraddha kapoor in blue designer georgette saree with gold border and paired with shimmer sleeveless contrast blouse\nLabels: blue saree, georgette saree, shimmer blouse, shraddha kapoor\nlakshmi manchu in printed chiffon green saree\nCheckout lakshmi manchu in printed chiffon green saree with border and paired with matching short sleeves blouse with transparent sleeves\nLabels: chiffon saree, green saree, lakshmi manchu\nmadhurima in black banarasi silk saree\nCheckout actress madhurima in black banarasi silk saree with mustard zari pallu paired with matching sleeveless blouse\nLabels: banarasi, black saree, madhurima\nalka yagnick in pink shimmer saree\nCheckout singer alka yagnick in pink shimmer saree with gold work and paired with gold colour short sleeves blouse\nLabels: designer sarees, pink saree, shimmer saree\nCheckout telugu actress in ink blue georgette saree with silverwork border and paired with matching short sleeves blouse\narchana and singer suneetha in plain designer sarees\nCheckout actress archana and singer suneetha in plain designer sarees\n1. archana in plain yellow saree paired with banarasi red mega short sleeves blouse\n2. singer suneetha in pink plain georgette saree paired with contrast black short sleeves blouse\nLabels: georgette saree, plain saree, singer suneetha, veda\namala in white designer uppada saree\nCheckout nagarjuna wife amala in white designer uppada saree with gold border and paired with matching short sleeves blouse\nLabels: amala, short sleeves blouse, uppada pattu, white saree\nshilpa shetty in white manish malhotra lehenga\nCheckout bollywood actress shilpa shetty in white manish malhotra lehenga in tribal look and paired with netted matching dupatta on the sets of nach baliye\nLabels: shilpa shetty, sleeveless blouse\nCheckout actress in red printed crepe saree with orange and blue border and paired with designer matching mega short sleeves blouse with back open blouse\nLabels: crepe saree, printed saree\npink and black half saree model saree\nCheckout pink and black half saree model saree with printed lehenga paired with matching short sleeves blouse\nLabels: black saree, half-saree model, pink saree\ndia mirza in black banarasi saree\nCheckout dia mirza in black banarasi saree with red border and contrast long sleeves blouse at TSR awards 2013\nLabels: banarasi, black saree, contrast blouse, diya mirza\nCheckout actress in pink georgette designer saree with border and paired with matching sleeveless blouse at TSR awards 2013\nkushboo in gold colour printed uppada saree\nCheckout actress kushboo in gold colour printed uppada saree with zari work and paired with matching short sleeves blouse\nLabels: gold colour saree, kushboo, short sleeves blouse, uppada pattu\nmadhurima in brasso saree\nCheckout actress madhurima in designer multicolour brasso saree paired with matching noodle strap gold colour blouse at TSR awards 2013\nLabels: brasso saree, madhurima, multi colour saree\ntamanna in pink uppada pattu designer saree\nCheckout actress tamanna in pink uppada pattu designer saree with purple and zari border and paired with matching half sleeves blouse at TSR awards 2013\nLabels: pink saree, tamanna, tamanna designer sarees, uppada pattu\nsridevi in very beautiful purple manish malhotra designer saree\nCheckout sridevi in very beautiful purple manish malhotra designer saree with banarasi lavender border and small gold border and paired with velvet matching short sleeves work blouse with open nekc pattern blouse at TSR awards 2013.\nSridevi always amazes me at each and every public appearances. Beautiful saree and great diamond jewellery as usual.\nLabels: manish malhotra designer, purple saree, sridevi, sridevi designer sarees\namisha patel in yellow designer georgette saree\nCheckout amisha patel in yellow designer georgette saree with border and paired with red blouse with noodle straps at TSR awards 2013\nLabels: georgette saree, yellow saree\nCheckout telugu actress surekha vani in pink georgette saree with patchwork red and gold work border and paired with matching short sleeves blouse with open neck pattern at TSR awards 2013\nLabels: georgette saree, pink saree, surekha vani\npinky reddy in orange designer saree\nCheckout pinky reddy in orange designer saree with work border and paired with contrast red short sleeves high neck designer blouse at TSR awards 2013\nLabels: contrast blouse, orange saree\nCheckout south indian actress in blue designer georgette saree paired with contrast pink banarasi blouse\nLabels: banarasi blouse, blue saree, designer sarees, georgette saree, sleeveless blouse\nsakhsi tanwar in red shimmer designer saree\nCheckout actress sakhsi tanwar in red shimmer designer saree with kundan work and patchwork kundan work border and paired with matching banarasi short sleeves blouse\nLabels: red saree, sakshi tanwar, shimmer saree\njennifer winget in green designer saree\nCheckout actress jennifer winget in green designer saree with patchwork red and silver and purple border and paired with matching short sleeves blouse with open neck pattern\nLabels: green saree, open neck pattern blouse\nsanaya irani in designer peacock blue green saree\nCheckout actress sanaya irani in designer peacock blue green saree with work border and paired with matching green ruffled short sleeves blouse\nLabels: green saree, sanaya irani\nshobha de in orange and pink banarasi saree\nCheckout writer shobha de in orange and pink banarasi saree with lotus zari work and border and paired with sleeveless border\nLabels: banarasi, orange saree, shobha de\ngold colour designer printed silk saree\nCheckout model in gold colour designer printed silk saree with border and paired with mega short sleeves blouse\nLabels: south indian bridal saere, traditional silk saree\ntrisha in peach bridal silk saree\nCheckout actress trisha in peach bridal silk saree with zari border and paired with matching silk short sleeves blouse\nLabels: bridal saree, short sleeves blouse, south indian bridal saere, traditional silk saree, trisha\nCheckout priyanka chopra in beige and green deisgner saree with work and paired with matching mega sleeves designer blouse\ntulasi in pink and orange shades uppada pattu sare...\nhema malini in blue zari work traditional silk sar...\narchana and singer suneetha in plain designer sare...\nsridevi in very beautiful purple manish malhotra d...\npink printed uppada silk saree\npoonam dhillon in beige designer netted work saree...\nyellow banarasi net designer saree\nGreen netted designer saree\nkareena kapoor in manish malhotra designer saree\npoonam dhillon in yellow designer saree\nkushboo in brown designer saree\nsridevi in sabysachi designer green netted saree\nsridevi in black manish malhotra designer saree\nhansika motwani in blue and pink half saree\nhema malini in gold colour shimmer saree\nlakshmi rai in green designer georgette saree\ngreen fancy pattu designer saree\nsinger suneetha in pink and yellow saree\njennifer winget in green lehenga\nblack and red designer georgette saree\nsania mirza in beige designer lehenga\nmahima choudhary in red plain georgette saree\nisha kopikkar in red designer silk saree\npayal rastogi in designer saree blouse\nAishwarya rai in black netted saree\nanjali displaying maroon designer crepe saree\naamna shariif in off white designer shimmer saree\nvidya balan in orange designer saree\nnikita narayan in orange and black uppada saree\namala in brown designer saree\nSridevi in designer pink georgette saree\npriyanka chopra in white designer saree\nmaria goretti in masaba designer saree\nraveena tandon in white work designer saree\nsridevi in sabyasachi designer saree\ndiya dutta in mustard designer saree\nnayantara in blue and green designer saree\npriyanka chopra in designer saree blouse\nsridevi in printed designer chiffon saree\nyellow netted designer saree\nsridevi in sabyasachi yellow designer saree\npoonam kaur in beige and blue designer netted sare...\nsonia agarwal in designer saree\nnikita narayan displaying red zari work uppada sar...\nsridevi in beautiful beige netted sabysachi mukher...\nbeige saree (325)\nblack saree (501)\nhalf sleeves blouse (240)\npink saree (1043)\ntraditional silk saree (947)


url: =Kabbeer Chirayu Clinic - Seawoods, Navi Mumbai | Book appointment online - Mednear\nHome / Navi Mumbai / Kabbeer Chirayu Clinic\nKabbeer Chirayu Clinic\nShop No.19, New Horizon CHS, Plot No. 1,2&3, Sector-46, Landmark: Opp. Sai Dham Bus Stop\nDr. RV Shindekar\nMON - SAT : 10:00 AM - 02:00 PM, 07:00 PM - 10:30 PM


url: =Home Karafler Wave karaf, suie.\nWave karaf, suie.\nCette crème glacée pratique et belle, fumée, a été soufflée dans un fusil avec un design moderne.Utilisez du caramel comme eau, jus ou boisson et offrez à vos clients un service élégant avec du verre associé.


url: =������������������ ��������������������������������������������� in Gujarati ������������������ ��������������������������������������������� meaning | KHANDBAHALE.COM\n0 results, you searched for term: ������������������ ���������������������������������������������. Please check for the correct spellings, or try changing the Search criteria to 'Broad match' from above select/options.\n������������������ ��������������������������������������������� in Gujarati\n������������������ ��������������������������������������������� | Gujarati dictionary translates English to Gujarati and Gujarati to English ������������������ ��������������������������������������������� words ������������������ ��������������������������������������������� phrases with ������������������ ��������������������������������������������� synonyms ������������������ ��������������������������������������������� antonyms ������������������ ��������������������������������������������� pronunciations.\n������������������ ��������������������������������������������� meanings in Gujarati\n������������������ ��������������������������������������������� in Gujarati Gujarati of translation of ������������������ ��������������������������������������������� Gujarati meaning of ������������������ ��������������������������������������������� what is ������������������ ��������������������������������������������� in Gujarati dictionary? definition, antonym, and synonym of ������������������ ���������������������������������������������\n������������������ ��������������������������������������������� Antonym, Synonym Thesaurus\nOfficial Languages of India Dictionary Translation is significantly better than Google translation offers multiple meanings, alternate words list of ������������������ ��������������������������������������������� ������������������ ��������������������������������������������� phrases with similar meanings in Gujarati | ગુજરાતી, Gujarati | ગુજરાતી dictionary Gujarati | ગુજરાતી ������������������ ��������������������������������������������� translation ������������������ ��������������������������������������������� meaning ������������������ ��������������������������������������������� definition ������������������ ��������������������������������������������� antonym ������������������ ��������������������������������������������� synonym Gujarati language reference work for finding synonyms, antonyms of ������������������ ���������������������������������������������.\nGujarati meaning of ������������������ ���������������������������������������������\nThis page is an online lexical resource, contains a list of the ������������������ ��������������������������������������������� like words in a Gujarati language in the order of the alphabet, and that tells you what they mean, in the same or other languages including English.\nEnter a term '������������������ ���������������������������������������������' to translate\nYou can enter a word by copy & post, drag & drop, or by typing in the search box above to get the meanings of ������������������ ���������������������������������������������.


url: =Gujarat Gaun Seva Pasandgi Mandal (GSSSB) Inspector (Advt. No. 145/201718) Question Paper (28-07-2019) ~ Khushi info...\nHome » Job » Gujarat Gaun Seva Pasandgi Mandal (GSSSB) Inspector (Advt. No. 145/201718) Question Paper (28-07-2019)


url: =Spanish Nivel B1 - Vivat Lingua! - Spanish Nivel B1 - online or on-site in Tübingen\nSpanish courses - Nivel B1\nReactivation of the basics with subsequent advanced knowledge\nLe acompañaremos en este viaje al mundo de habla hispana para seguir descubriendo su belleza y diversidad, apoyándole en las subidas más importantes.\nB1 Usuario avanzado (Advanced knowledge/ independent speaker of Spanish)\nEspañol B1.2 (entre mujeres) – REGISTRATION\nThursday 7.40 – 9.10 pm\nThis course is for advanced learners with good previous knowledge.\nEspañol B1/B2 – REGISTRATION\n26.04.22 - 05.07.22 (10 appointments)\nTuesday 6.00 – 7.30 pm\nEspañol B1.2 (entre mujeres) – REGISTRATION28.04.22 - 14.07.22 (10 appointments)Thursday 7.40 – 9.10 pmCosts: 175, – €Teach units: 20 with Eliza Pieleanu\nEspañol B1/B2 – REGISTRATION26.04.22 - 05.07.22 (10 appointments)Tuesday 6.00 – 7.30 pmCosts: 175, – €Teach units: 20 with Ester Alvarez


url: =Corrugation Gum Powder Manufacturers,Corrugation Gum Powder Suppliers Exporters in India\nCorrugation Gum Powder Manufacturers & Suppliers in India\nCorrugation Gum Powder in India\nOur Company are offering premium Corrugation Gum Powder.. Our Company are known as an eminent Corrugation Gum Powder Manufacturer from Ahmedabad India.. Corrugation Gum Powder are a ready mix adhesive powder made form starch.. Corrugation Gum Powder are especially developed for use in corrugated paper boards 3 ply & 5 ply .. Corrugation Gum Powde...\nCorrugation Gum PowderOur Company are instrumenstal in providing to our valuable customers excellent quality Angel Gum which are available with following Features - It has a high consaretency and extremely stable varecosity It has low gelatinization temperature for better machine runnability and gives satarefactory results It improves st...\nErode, Tamil Nadu, India\taddress no h 19 1 st floor periyar nagar erode tamil nadu 638009 india, Erode, Tamil Nadu, India\nCorrugation Gum Powder Our clients can avail from us superior quality Corrugation Gum Powder These Corrugation Gum Powders are appreciated by large number of clients These products are available in market at most economical rates\nBangalore, Karnataka, India\tC 319/B, 1st Floor, 1st Main Road, 1 Stage, Penya Industrial Area, Bangalore, Karnataka, India\nMoti Marble And Granites\nCorrugation Gum Powder Swastik Brand Corrugation Gum are a fine dry white or off white powder and are prepared from the best quality starch for corrugating industry Swastik corrugation gum are partially hydrolyzed Starches that are prepared by roasting in the presence of different catalysts The process reduces the lar...\nSingrauli, Madhya Pradesh, India\tMain Road, Bilangoi Waidhan, Singrauli, Madhya Pradesh, India\nVapi, Gujarat, India\tPlot No. A 1/406, S. P. Apartment, GIDC, Vapi, Pardi, Behind Supreme Hotel, Pardi - 396195, Gujarat , India, Vapi, Gujarat, India\nNagpur, Maharashtra, India\tGuru Darsan Complex , Flat No.102, Chapru Square, Nagpur, Maharashtra, India\nMorbi, Gujarat, India\tTarun Wall Tiles, No. 7, Lati Plot, Behind Sales Tax Office, Morbi, Gujarat, India\nBahadurgarh, Haryana, India\tO/30, Old Industrial Area, Bahadurgarh, Haryana, India\nVapi, Gujarat, India\tShed No. C1/6131, 4th Phase, G.I.D.C.,Vapi - 396195, Gujarat , India, Vapi, Gujarat, India\nAnand, Gujarat, India\tNo. 58, GIDC, V.U. Nagar, Anand, Gujarat, India\nDelhi, Delhi, India\tD-5/269, Harbans Marg, Sangam Vihar,New Delhi - 110062, Delhi , India, Delhi, Delhi, India\nSurendranagar, Gujarat, India\tGidc wadhwan, Surendranagar, Gujarat, India\nMumbai, Maharashtra, India\tShop No-8/A, Lingeshwar Soiety,B-Wing, Kaju Pada, Bhatwadi, Ghatkopar(w), Mumbai - 400084, Maharashtra , India, Mumbai, Maharashtra, India\nAhmedabad, Gujarat, India\t108, Akashrath Complex, Opp. National Handloom, C.G Road, Ahmedabad - 380006, Gujarat , India, Ahmedabad, Gujarat, India\nTop Corrugation Gum Powder Production States of India\nMaharashtra, Gujarat, Delhi, Uttar pradesh, Tamil nadu, Karnataka, Madhya pradesh, Rajasthan,\nTop Corrugation Gum Powder Production City of India\nDelhi, Vapi, Nagpur, Erode, Ahmedabad, Bangalore, Jaipur, Mumbai, Singrauli, Anand, Thane, Kanpur,


url: =Punah Ekam Kasoti Paper Solution 22/02/2020 - Freshgujarat News:\nHome Ekam Kasoti Punah Ekam Kasoti Paper Solution 22/02/2020\nFebruary 24, 2020 43 views\nGujarat Primary School Ma Every Saturday Ekam Kasoti Nu Aayojan. Thay Chhe.So Jeni Punah Ekam Ksoti Nu Upcharatmak Kari Ne Leva NU Hoy Chhe.\nPrevious post Voice Changer App Download 2020 || Freshgujarat\nNext post [SSC And HSC Exam Paper Box App] Authentication and Tracking Mobile Application 2020


url: =Chapter id: 7919\naparāhṇe mahārāja saṃgrāmaḥ samapadyata / (1.2) Par.?\nparjanyasamanirghoṣaḥ punar droṇasya somakaiḥ // (1.3) Par.?\nśoṇāśvaṃ ratham āsthāya naravīraḥ samāhitaḥ / (2.1) Par.?\nsamare 'bhyadravat pāṇḍūñ javam āsthāya madhyamam // (2.2) Par.?\ntava priyahite yukto maheṣvāso mahābalaḥ / (3.1) Par.?\ncitrapuṅkhaiḥ śitair bāṇaiḥ kalaśottamasaṃbhavaḥ // (3.2) Par.?\nvarān varān hi yodhānāṃ vicinvann iva bhārata / (4.1) Par.?\nakrīḍata raṇe rājan bhāradvājaḥ pratāpavān // (4.2) Par.?\ntam abhyayād bṛhatkṣatraḥ kekayānāṃ mahārathaḥ / (5.1) Par.?\nbhrātṝṇāṃ vīrapañcānāṃ jyeṣṭhaḥ samarakarkaśaḥ // (5.2) Par.?\nvimuñcan viśikhāṃstīkṣṇān ācāryaṃ chādayan bhṛśam / (6.1) Par.?\nmahāmegho yathā varṣaṃ vimuñcan gandhamādane // (6.2) Par.?\ntasya droṇo mahārāja svarṇapuṅkhāñ śilāśitān / (7.1) Par.?\npreṣayāmāsa saṃkruddhaḥ sāyakān daśa sapta ca // (7.2) Par.?\ntāṃstu droṇadhanurmuktān ghorān āśīviṣopamān / (8.1) Par.?\nekaikaṃ daśabhir bāṇair yudhi cicheda hṛṣṭavat // (8.2) Par.?\ntasya tal lāghavaṃ dṛṣṭvā prahasan dvijasattamaḥ / (9.1) Par.?\npreṣayāmāsa viśikhān aṣṭau saṃnataparvaṇaḥ // (9.2) Par.?\ntān dṛṣṭvā patataḥ śīghraṃ droṇacāpacyutāñ śarān / (10.1) Par.?\navārayaccharair eva tāvadbhir niśitair dṛḍhaiḥ // (10.2) Par.?\ntato 'bhavanmahārāja tava sainyasya vismayaḥ / (11.1) Par.?\nbṛhatkṣatreṇa tat karma kṛtaṃ dṛṣṭvā suduṣkaram // (11.2) Par.?\ntato droṇo mahārāja kekayaṃ vai viśeṣayan / (12.1) Par.?\nprāduścakre raṇe divyaṃ brāhmam astraṃ mahātapāḥ // (12.2) Par.?\ntad asya rājan kaikeyaḥ pratyavārayad acyutaḥ / (13.1) Par.?\nbrāhmeṇaiva mahābāhur āhave samudīritam // (13.2) Par.?\npratihanya tad astraṃ tu bhāradvājasya saṃyuge / (14.1) Par.?\nvivyādha brāhmaṇaṃ ṣaṣṭyā svarṇapuṅkhaiḥ śilāśitaiḥ // (14.2) Par.?\ntaṃ droṇo dvipadāṃ śreṣṭho nārācena samarpayat / (15.1) Par.?\nsa tasya kavacaṃ bhittvā prāviśad dharaṇītalam // (15.2) Par.?\nkṛṣṇasarpo yathā mukto valmīkaṃ nṛpasattama / (16.1) Par.?\ntathābhyagānmahīṃ bāṇo bhittvā kaikeyam āhave // (16.2) Par.?\nso 'tividdho mahārāja droṇenāstravidā bhṛśam / (17.1) Par.?\nkrodhena mahatāviṣṭo vyāvṛtya nayane śubhe // (17.2) Par.?\ndroṇaṃ vivyādha saptatyā svarṇapuṅkhaiḥ śilāśitaiḥ / (18.1) Par.?\nsārathiṃ cāsya bhallena bāhvor urasi cārpayat // (18.2) Par.?\ndroṇastu bahudhā viddho bṛhatkṣatreṇa māriṣa / (19.1) Par.?\nasṛjad viśikhāṃstīkṣṇān kekayasya rathaṃ prati // (19.2) Par.?\nvyākulīkṛtya taṃ droṇo bṛhatkṣatraṃ mahāratham / (20.1) Par.?\nvyasṛjat sāyakaṃ tīkṣṇaṃ kekayaṃ prati bhārata // (20.2) Par.?\nsa gāḍhaviddhastenāśu mahārāja stanāntare / (21.1) Par.?\nrathāt puruṣaśārdūlaḥ saṃbhinnahṛdayo 'patat // (21.2) Par.?\nbṛhatkṣatre hate rājan kekayānāṃ mahārathe / (22.1) Par.?\nśaiśupāliḥ susaṃkruddho yantāram idam abravīt // (22.2) Par.?\nsārathe yāhi yatraiṣa droṇastiṣṭhati daṃśitaḥ / (23.1) Par.?\nvinighnan kekayān sarvān pāñcālānāṃ ca vāhinīm // (23.2) Par.?\ntasya tad vacanaṃ śrutvā sārathī rathināṃ varam / (24.1) Par.?\ndroṇāya prāpayāmāsa kāmbojair javanair hayaiḥ // (24.2) Par.?\ndhṛṣṭaketuśca cedīnām ṛṣabho 'tibaloditaḥ / (25.1) Par.?\nsahasā prāpatad droṇaṃ pataṃga iva pāvakam // (25.2) Par.?\nso 'bhyavidhyat tato droṇaṃ ṣaṣṭyā sāśvarathadhvajam / (26.1) Par.?\npunaścānyaiḥ śaraistīkṣṇaiḥ suptaṃ vyāghraṃ tudann iva // (26.2) Par.?\ntasya droṇo dhanurmadhye kṣurapreṇa śitena ha / (27.1) Par.?\ncicheda rājño balino yatamānasya saṃyuge // (27.2) Par.?\nathānyad dhanur ādāya śaiśupālir mahārathaḥ / (28.1) Par.?\nvivyādha sāyakair droṇaṃ punaḥ suniśitair dṛḍhaiḥ // (28.2) Par.?\ntasya droṇo hayān hatvā sārathiṃ ca mahābalaḥ / (29.1) Par.?\nathainaṃ pañcaviṃśatyā sāyakānāṃ samārpayat // (29.2) Par.?\nviratho vidhanuṣkaśca cedirājo 'pi saṃyuge / (30.1) Par.?\ngadāṃ cikṣepa saṃkruddho bhāradvājarathaṃ prati // (30.2) Par.?\ntām āpatantīṃ sahasā ghorarūpāṃ bhayāvahām / (31.1) Par.?\naśmasāramayīṃ gurvīṃ tapanīyavibhūṣitām / (31.2) Par.?\nśarair anekasāhasrair bhāradvājo nyapātayat // (31.3) Par.?\nsā papāta gadā bhūmau bhāradvājena sāditā / (32.1) Par.?\nraktamālyāmbaradharā tāreva nabhasastalāt // (32.2) Par.?\ngadāṃ vinihatāṃ dṛṣṭvā dhṛṣṭaketur amarṣaṇaḥ / (33.1) Par.?\ntomaraṃ vyasṛjat tūrṇaṃ śaktiṃ ca kanakojjvalām // (33.2) Par.?\ntomaraṃ tu tribhir bāṇair droṇaśchittvā mahāmṛdhe / (34.1) Par.?\nśaktiṃ cicheda sahasā kṛtahasto mahābalaḥ // (34.2) Par.?\ntato 'sya viśikhaṃ tīkṣṇaṃ vadhārthaṃ vadhakāṅkṣiṇaḥ / (35.1) Par.?\npreṣayāmāsa samare bhāradvājaḥ pratāpavān // (35.2) Par.?\nsa tasya kavacaṃ bhittvā hṛdayaṃ cāmitaujasaḥ / (36.1) Par.?\nabhyagād dharaṇīṃ bāṇo haṃsaḥ padmasaro yathā // (36.2) Par.?\npataṃgaṃ hi graseccāṣo yathā rājan bubhukṣitaḥ / (37.1) Par.?\ntathā droṇo 'grasacchūro dhṛṣṭaketuṃ mahāmṛdhe // (37.2) Par.?\nnihate cedirāje tu tat khaṇḍaṃ pitryam āviśat / (38.1) Par.?\namarṣavaśam āpannaḥ putro 'sya paramāstravit // (38.2) Par.?\ntam api prahasan droṇaḥ śarair ninye yamakṣayam / (39.1) Par.?\nmahāvyāghro mahāraṇye mṛgaśāvaṃ yathā balī // (39.2) Par.?\nteṣu prakṣīyamāṇeṣu pāṇḍaveyeṣu bhārata / (40.1) Par.?\njarāsaṃdhasuto vīraḥ svayaṃ droṇam upādravat // (40.2) Par.?\nsa tu droṇaṃ mahārāja chādayan sāyakaiḥ śitaiḥ / (41.1) Par.?\nadṛśyam akarot tūrṇaṃ jalado bhāskaraṃ yathā // (41.2) Par.?\ntasya tal lāghavaṃ dṛṣṭvā droṇaḥ kṣatriyamardanaḥ / (42.1) Par.?\nvyasṛjat sāyakāṃstūrṇaṃ śataśo 'tha sahasraśaḥ // (42.2) Par.?\nchādayitvā raṇe droṇo rathasthaṃ rathināṃ varam / (43.1) Par.?\njārāsaṃdhim atho jaghne miṣatāṃ sarvadhanvinām // (43.2) Par.?\nyo yaḥ sma līyate droṇaṃ taṃ taṃ droṇo 'ntakopamaḥ / (44.1) Par.?\nādatta sarvabhūtāni prāpte kāle yathāntakaḥ // (44.2) Par.?\ntato droṇo maheṣvāso nāma viśrāvya saṃyuge / (45.1) Par.?\nśarair anekasāhasraiḥ pāṇḍaveyān vyamohayat // (45.2) Par.?\ntato droṇāṅkitā bāṇāḥ svarṇapuṅkhāḥ śilāśitāḥ / (46.1) Par.?\nnarānnāgān hayāṃścaiva nijaghnuḥ sarvato raṇe // (46.2) Par.?\nte vadhyamānā droṇena śakreṇeva mahāsurāḥ / (47.1) Par.?\nsamakampanta pāñcālā gāvaḥ śītārditā iva // (47.2) Par.?\ntato niṣṭānako ghoraḥ pāṇḍavānām ajāyata / (48.1) Par.?\ndroṇena vadhyamāneṣu sainyeṣu bharatarṣabha // (48.2) Par.?\nmohitāḥ śaravarṣeṇa bhāradvājasya saṃyuge / (49.1) Par.?\nūrugrāhagṛhītā hi pāñcālānāṃ mahārathāḥ // (49.2) Par.?\ncedayaśca mahārāja sṛñjayāḥ somakāstathā / (50.1) Par.?\nabhyadravanta saṃhṛṣṭā bhāradvājaṃ yuyutsayā // (50.2) Par.?\nhata droṇaṃ hata droṇam iti te droṇam abhyayuḥ / (51.1) Par.?\nyatantaḥ puruṣavyāghrāḥ sarvaśaktyā mahādyutim / (51.2) Par.?\nninīṣanto raṇe droṇaṃ yamasya sadanaṃ prati // (51.3) Par.?\nyatamānāṃstu tān vīrān bhāradvājaḥ śilīmukhaiḥ / (52.1) Par.?\nyamāya preṣayāmāsa cedimukhyān viśeṣataḥ // (52.2) Par.?\nteṣu prakṣīyamāṇeṣu cedimukhyeṣu bhārata / (53.1) Par.?\npāñcālāḥ samakampanta droṇasāyakapīḍitāḥ // (53.2) Par.?\nprākrośan bhīmasenaṃ te dhṛṣṭadyumnarathaṃ prati / (54.1) Par.?\ndṛṣṭvā droṇasya karmāṇi tathārūpāṇi māriṣa // (54.2) Par.?\nbrāhmaṇena tapo nūnaṃ caritaṃ duścaraṃ mahat / (55.1) Par.?\ntathā hi yudhi vikrānto dahati kṣatriyarṣabhān // (55.2) Par.?\ndharmo yuddhaṃ kṣatriyasya brāhmaṇasya paraṃ tapaḥ / (56.1) Par.?\ntapasvī kṛtavidyaśca prekṣitenāpi nirdahet // (56.2) Par.?\ndroṇāstram agnisaṃsparśaṃ praviṣṭāḥ kṣatriyarṣabhāḥ / (57.1) Par.?\nbahavo dustaraṃ ghoraṃ yatrādahyanta bhārata // (57.2) Par.?\nyathābalaṃ yathotsāhaṃ yathāsattvaṃ mahādyutiḥ / (58.1) Par.?\nmohayan sarvabhūtāni droṇo hanti balāni naḥ // (58.2) Par.?\nteṣāṃ tad vacanaṃ śrutvā kṣatradharmā vyavasthitaḥ / (59.1) Par.?\nardhacandreṇa cicheda droṇasya saśaraṃ dhanuḥ // (59.2) Par.?\nsa saṃrabdhataro bhūtvā droṇaḥ kṣatriyamardanaḥ / (60.1) Par.?\nanyat kārmukam ādāya bhāsvaraṃ vegavattaram // (60.2) Par.?\ntatrādhāya śaraṃ tīkṣṇaṃ bhāraghnaṃ vimalaṃ dṛḍham / (61.1) Par.?\nākarṇapūrṇam ācāryo balavān abhyavāsṛjat // (61.2) Par.?\nsa hatvā kṣatradharmāṇaṃ jagāma dharaṇītalam / (62.1) Par.?\nsa bhinnahṛdayo vāhād apatanmedinītale // (62.2) Par.?\ntataḥ sainyānyakampanta dhṛṣṭadyumnasute hate / (63.1) Par.?\natha droṇaṃ samārohaccekitāno mahārathaḥ // (63.2) Par.?\nsa droṇaṃ daśabhir bāṇaiḥ pratyavidhyat stanāntare / (64.1) Par.?\ncaturbhiḥ sārathiṃ cāsya caturbhiścaturo hayān // (64.2) Par.?\ntasyācāryaḥ ṣoḍaśabhir avidhyad dakṣiṇaṃ bhujam / (65.1) Par.?\ndhvajaṃ ṣoḍaśabhir bāṇair yantāraṃ cāsya saptabhiḥ // (65.2) Par.?\ntasya sūte hate te 'śvā ratham ādāya vidrutāḥ / (66.1) Par.?\nsamare śarasaṃvītā bhāradvājena māriṣa // (66.2) Par.?\ncekitānarathaṃ dṛṣṭvā vidrutaṃ hatasārathim / (67.1) Par.?\npāñcālān pāṇḍavāṃścaiva mahad bhayam athāviśat // (67.2) Par.?\ntān sametān raṇe śūrāṃścedipāñcālasṛñjayān / (68.1) Par.?\nsamantād drāvayan droṇo bahvaśobhata māriṣa // (68.2) Par.?\nā karṇapalitaḥ śyāmo vayasāśītikāt paraḥ / (69.1) Par.?\nraṇe paryacarad droṇo vṛddhaḥ ṣoḍaśavarṣavat // (69.2) Par.?\natha droṇaṃ mahārāja vicarantam abhītavat / (70.1) Par.?\nvajrahastam amanyanta śatravaḥ śatrusūdanam // (70.2) Par.?\ntato 'bravīnmahārāja drupado buddhimānnṛpa / (71.1) Par.?\nlubdho 'yaṃ kṣatriyān hanti vyāghraḥ kṣudramṛgān iva // (71.2) Par.?\nkṛcchrān duryodhano lokān pāpaḥ prāpsyati durmatiḥ / (72.1) Par.?\nyasya lobhād vinihatāḥ samare kṣatriyarṣabhāḥ // (72.2) Par.?\nśataśaḥ śerate bhūmau nikṛttā govṛṣā iva / (73.1) Par.?\nrudhireṇa parītāṅgāḥ śvasṛgālādanīkṛtāḥ // (73.2) Par.?\nevam uktvā mahārāja drupado 'kṣauhiṇīpatiḥ / (74.1) Par.?\npuraskṛtya raṇe pārthān droṇam abhyadravad drutam // (74.2) Par.?